http://www.thaigov.go.th

วันนี้ (11 ตุลาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติควบคุมยาง (ฉบับที่ ..) พ.ศ. ....

2. เรื่อง ร่างราชบัญญัติการแข่งขันทางการค้า พ.ศ. ....  
 3. เรื่อง ร่างพระราชกฤษฎีกากำหนดวันเปิดทำการศาลจังหวัดเชียงคำ พ.ศ. ....

4. เรื่อง ร่างพระราชกฤษฎีกาจัดตั้งองค์การมหาชน รวม 4 ฉบับ

5. เรื่อง ร่างพระราชกฤษฎีกากำหนดเงินประจำตำแหน่ง เงินค่าเบี้ยประชุม และเงินตอบ แทนอื่นของสมาชิกสภากรุงเทพมหานครที่มาจากการแต่งตั้ง พ.ศ. ....

6. เรื่อง ร่างพระราชกฤษฎีกาให้ใช้พระราชบัญญัติควบคุมอาคาร พ.ศ. 2522 บังคับในเขต องค์การบริหารส่วนตำบลบ้านเนิน และองค์การบริหารส่วนตำบลวังบาล

อำเภอหล่มเก่า จังหวัดเพชรบูรณ์ พ.ศ. ....

7. เรื่อง ร่างกฎกระทรวงระบบไฟฟ้าและระบบป้องกันอันตรายจากฟ้าผ่าของสถานที่ ประกอบกิจการก๊าซปิโตรเลียมเหลว พ.ศ. ....

8. เรื่อง ร่างประกาศกระทรวงพาณิชย์ เรื่อง กำหนดให้อาวุธและยุทโธปกรณ์ และ ทรัพยากรทางเศรษฐกิจ เป็นสินค้าที่ต้องห้ามส่งออก ห้ามนำเข้า และห้ามนำผ่าน ราชอาณาจักรไปยังรัฐอิสลามแห่งอิรักและเลแวนท์(ISIL) และกลุ่มอัลกออิดะห์ (Al-Qaida) พ.ศ. ....

9. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติควบคุมการ แลกเปลี่ยนเงิน พุทธศักราช 2485

10. เรื่อง ร่างระเบียบสำนักนายกรัฐมนตรีว่าด้วยคณะกรรมการผู้ช่วยรัฐมนตรี (ฉบับที่ ..) พ.ศ. ....

|  |
| --- |
| **เศรษฐกิจ- สังคม** |

11. เรื่อง ร่างสัญญาซื้อขายก๊าซธรรมชาติเหลว (LNG SPA) ระหว่างบริษัท ปตท. จำกัด (มหาชน) กับบริษัท SHELL EASTERN TRADING (PTE) LTD และบริษัท BP SINGAPORE PTE. LIMITED

12. เรื่อง การทบทวนมาตรการช่วยเหลือเกษตรกรและรักษาเสถียรภาพราคาข้าว

ปีการผลิต 2559/60 ด้านการตลาด

13. เรื่อง แผนการปรับโครงสร้างอุตสาหกรรมอ้อยและน้ำตาลทรายทั้งระบบ

14. เรื่อง โครงการทดแทนโรงไฟฟ้าพระนครใต้ ระยะที่ 1

15.   เรื่อง โครงการพัฒนาระบบไฟฟ้าเพื่อรองรับการจัดตั้งเขตพัฒนาเศรษฐกิจพิเศษ ระยะแรก (6 พื้นที่)

16. เรื่อง การปรับเพิ่มอัตราเงินตอบแทนตำแหน่งกำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้านฝ่ายปกครอง และผู้ช่วยผู้ใหญ่บ้านฝ่ายรักษา

ความสงบ

17. เรื่อง ขอความเห็นชอบในหลักการในการจัดสรรเงินอุดหนุนค่าใช้จ่ายบุคลากรที่ ปรับเปลี่ยนสถานภาพเป็นพนักงานในสถาบันอุดมศึกษา

18. เรื่อง ขอความเห็นชอบในหลักการเพื่อประกาศเป็นนโยบาย “ปี 2559 ปีแห่งความ ร่วมมือด้านการจัดการศึกษาสำหรับบุคคลที่มีความต้องการจำเป็นพิเศษ”

19. เรื่อง แผนการส่งเสริมวิสาหกิจขนาดกลางและขนาดย่อม ฉบับที่ 4

(พ.ศ. 2560 – 2564)

20. เรื่อง ยุทธศาสตร์ชาติว่าด้วยการป้องกันและปราบปรามการทุจริต ระยะที่ 3

(พ.ศ. 2560 – 2564)

21. เรื่อง การสร้างความรับรู้ความเข้าใจแก่ประชาชน

22. เรื่อง  มาตรการช่วยเหลือเยียวยาเกษตรกรผู้ประสบอุทกภัยปี 2559/60

23. เรื่อง ร่างวาระการพัฒนาเมืองใหม่ (New Urban Agenda)

|  |
| --- |
| **ต่างประเทศ** |

24. เรื่อง การประชุมผู้นำ BIMSTEC Outreach at BRICS Summit 2016

25. เรื่อง การขอความเห็นชอบต่อเอกสารผลลัพธ์การประชุมระดับรัฐมนตรีอาเซียน- สหภาพยุโรป ครั้งที่ 21

26. เรื่อง ความร่วมมือด้านการท่องเที่ยวระหว่างราชอาณาจักรไทยและสาธารณรัฐ ประชาธิปไตยประชาชนลาว

27. เรื่อง การรับรองเอกสารผลการประชุม World Culture Forum ครั้งที่ 2

ณ เมืองบาหลี สาธารณรัฐอินโดนีเซีย

|  |
| --- |
| **แต่งตั้ง** |

28. เรื่อง การแต่งตั้งข้าราชการพลเรือนสามัญประเภทบริหารระดับสูง

(กระทรวงทรัพยากรธรรมชาติและสิ่งแวดล้อม)

29. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง

(กระทรวงวัฒนธรรม)

30. เรื่อง แต่งตั้งกรรมการอื่นในคณะกรรมการการไฟฟ้าส่วนภูมิภาค

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติควบคุมยาง (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติควบคุมยาง (ฉบับที่ ..) พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฎีกาตรวจพิจารณาอีกครั้งหนึ่ง แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

1. แก้ไขเพิ่มเติมองค์ประกอบของคณะกรรมการควบคุมยางโดยเพิ่มผู้ว่าการการยางแห่งประเทศไทย และเลขาธิการสำนักงานมาตรฐานสินค้าเกษตรและอาหารแห่งชาติ เป็นกรรมการโดยตำแหน่ง และตัดผู้อำนวยการสำนักงานกองทุนสงเคราะห์การทำสวนยาง ผู้อำนวยการองค์การสวนยางและที่ปรึกษากฎหมายกระทรวงเกษตรและสหกรณ์ออกจากการเป็นกรรมการ แก้ไขกรรมการและผู้ช่วยเลขานุการและแก้ไขหลักเกณฑ์ การแต่งตั้งกรรมการผู้ทรงคุณวุฒิ

2. แก้ไขเพิ่มเติมหลักเกณฑ์การปฏิบัติหน้าที่ของกรรมการผู้ทรงคุณวุฒิ โดยกำหนดให้กรรมการผู้ทรงคุณวุฒิซึ่งดำรงตำแหน่งครบวาระปฏิบัติหน้าที่ต่อไปจนกว่าจะมีการแต่งตั้งกรรมการผู้ทรงคุณวุฒิขึ้นใหม่ และกำหนดให้กรรมการผู้ทรงคุณวุฒิซึ่งได้รับแต่งตั้งจะดำรงตำแหน่งติดต่อกันเกินสองวาระไม่ได้

3. แก้ไขหลักเกณฑ์การพ้นจากตำแหน่งของกรรมการผู้ทรงคุณวุฒิ โดยกำหนดให้กรรมการผู้ทรงคุณวุฒิพ้นจากตำแหน่งเมื่อไม่ได้เป็นผู้แทนสมาคมที่มีวัตถุประสงค์เกี่ยวกับการผลิตหรือการค้ายาง

4. กำหนดห้ามกรรมการที่มีส่วนได้เสียเข้าร่วมประชุมเพื่อให้การปฏิบัติหน้าที่ของคณะกรรมการ มีความโปร่งใสและสอดคล้องกับหลักธรรมาภิบาล

5. กำหนดบทเฉพาะกาลเพื่อให้กรรมการผู้ทรงคุณวุฒิซึ่งแต่งตั้งจากเจ้าของโรงทำยาง เจ้าของโรงงานผลิตภัณฑ์ยาง และผู้ค้ายาง ซึ่งดำรงตำแหน่งอยู่ในวันที่พระราชบัญญัตินี้ใช้บังคับ คงอยู่ในตำแหน่งต่อไปจนกว่าจะมีการแต่งตั้งผู้แทนสมาคมที่มีวัตถุประสงค์เกี่ยวกับการผลิตหรือการค้ายาตามพระราชบัญญัตินี้

**2. เรื่อง ร่างราชบัญญัติการแข่งขันทางการค้า พ.ศ. ....** คณะรัฐมนตรีมีมติเห็นชอบและรับทราบ ตามที่ ตามที่กระทรวงพาณิชย์ (พณ.) เสนอ ดังนี้

1. เห็นชอบร่างพระราชบัญญัติการแข่งขันทางการค้า พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว และให้ส่งคณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

2. รับทราบแผนในการจัดทำกฎหมายลำดับรองและกรอบระยะเวลาของร่างพระราชบัญญัติการแข่งขันทางการค้า พ.ศ. .... และรายงานผลการพิจารณาตามคำสั่งนายกรัฐมนตรีเกี่ยวกับร่างพระราชบัญญัติดังกล่าว ตามที่กระทรวงพาณิชย์เสนอ

**สาระสำคัญของร่างพระราชบัญญัติการแข่งขันทางการค้า พ.ศ. ....** เป็นการปรับปรุงกฎหมายว่าด้วยการแข่งขันทางการค้า โดยกำหนดให้มีคณะกรรมการแข่งขันทางการค้าโดยวิธีการสรรหา ซึ่งนายกรัฐมนตรีแต่งตั้งโดยความเห็นชอบของคณะรัฐมนตรี และจัดตั้งสำนักงานคณะกรรมการการแข่งขันทางการค้าเป็นหน่วยงานของรัฐที่ไม่เป็นส่วนราชการและไม่เป็นรัฐวิสาหกิจ มีฐานะเป็นนิติบุคคลที่มีความอิสระ และให้รัฐวิสาหกิจทุกประเภท ต้องอยู่ภายใต้การบังคับตามพระราชบัญญัตินี้ ยกเว้นในการดำเนินการตามกฎหมายหรือมติคณะรัฐมนตรีที่มีความจำเป็นเพื่อประโยชน์ในการรักษาความมั่นคงของรัฐ ประโยชน์สาธารณะ ผลประโยชน์ส่วนรวม หรือจัดให้มีสาธารณูปโภค นอกจากนี้ยังเป็นการกำหนดกติกาที่จะช่วยกำกับดูแลกลไกการแข่งขันทางการค้าในตลาดสินค้าและบริการเพื่อให้มีการพัฒนาผลิตภัณฑ์อย่างต่อเนื่อง ส่งเสริมการประกอบธุรกิจให้มีการแข่งขันอย่างเสรีและเป็นธรรมเสมอภาคเท่าเทียมกัน สอดคล้องกับนโยบายการเป็นชาติการค้า (Trading Nation) ของรัฐบาล เพื่อเพิ่มประสิทธิภาพในการดูแลและป้องกันการกระทำอันเป็นการผูกขาด ลด หรือจำกัดการแข่งขันให้สอดคล้องกับสภาพเศรษฐกิจ กลไกตลาด และการดำเนินธุรกิจที่เปลี่ยนแปลงไป นอกจากนี้ร่างพระราชบัญญัติดังกล่าวยังสอดคล้องกับนโยบายของคณะรัฐมนตรี ด้าน 11 **"การปรับปรุงกฎหมายและกระบวนการยุติธรรม"** ปรับปรุงกฎหมายให้มีมาตรฐานตามหลักสากล

**3. เรื่อง ร่างพระราชกฤษฎีกากำหนดวันเปิดทำการศาลจังหวัดเชียงคำ พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกากำหนดวันเปิดทำการศาลจังหวัดเชียงคำ พ.ศ. ....ตามที่สำนักงานศาลยุติธรรม (ศย.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

ศย. เสนอว่า

1. เนื่องจากมาตรา 3 แห่งพระราชบัญญัติจัดตั้งศาลที่อำเภอเชียงคำ จังหวัดพะเยา พ.ศ. 2550 บัญญัติว่า “ให้จัดตั้งศาลจังหวัดขึ้นที่อำเภอเชียงคำ จังหวัดพะเยา เรียกว่า “ศาลจังหวัดเชียงคำ” และจะเปิดทำการเมื่อใด ให้ประกาศโดยพระราชกฤษฎีกา” ซึ่ง ศย. ได้กำหนดวันเปิดทำการศาลจังหวัดเชียงคำในวันที่ 1 เมษายน 2560 เป็นต้นไป ทั้งนี้ การตราพระราชกฤษฎีกาในเรื่องนี้จะเป็นประโยชน์และอำนวยความสะดวกแก่ประชาชนผู้มีอรรถคดีในพื้นที่อำเภอเชียงคำ อำเภอจุน และอำเภอภูซาง จังหวัดพะเยา ทำให้สามารถเข้าถึงกระบวนการยุติธรรมได้อย่างทั่วถึง เสมอภาคและเป็นธรรม และมีความสอดคล้องกับหลักการบริหารกิจการบ้านเมืองที่ดี ในการบูรณาการการทำงานร่วมกันระหว่างหน่วยงานเพื่อให้เกิดผลสัมฤทธิ์ต่อภารกิจภาครัฐ และเพื่อให้การอำนวยความยุติธรรมเป็นไปอย่างมีประสิทธิภาพและเกิดความคุ้มค่าในเชิงภารกิจของภาครัฐ

2. คณะกรรมการบริหารศาลยุติธรรมได้มีมติในการประชุมครั้งที่ 15/2559 เมื่อวันที่ 22 สิงหาคม 2559 เห็นชอบด้วยและให้เสนอร่างพระราชกฤษฎีกากำหนดวันเปิดทำการศาลจังหวัดเชียงคำ พ.ศ. .... ต่อคณะรัฐมนตรีต่อไป

**สาระสำคัญของร่างพระราชกฤษฎีกา** เป็นการกำหนดให้เปิดทำการศาลจังหวัดเชียงคำตั้งแต่ วันที่ 1 เมษายน 2560 เป็นต้นไป

**4. เรื่อง ร่างพระราชกฤษฎีกาจัดตั้งองค์การมหาชน รวม 4 ฉบับ**

คณะรัฐมนตรีมีมติอนุมัติหลักการร่างพระราชกฤษฎีกา รวม 4 ฉบับ ดังนี้

1. **ร่างพระราชกฤษฎีกาจัดตั้งสำนักงานพัฒนาเศรษฐกิจจากฐานชีวภาพ (องค์การมหาชน) (ฉบับที่..) พ.ศ. ....** ตามที่รัฐมนตรีว่าการกระทรวงทรัพยากรธรรมชาติและสิ่งแวดล้อมในฐานะกำกับดูแลสำนักงานพัฒนาเศรษฐกิจจากฐานชีวภาพ (องค์การมหาชน) เสนอ

2. **ร่างพระราชกฤษฎีกาจัดตั้งสถาบันส่งเสริมความปลอดภัยอาชีวอนามัย และสภาพแวดล้อมในการทำงาน (องค์การมหาชน) (ฉบับที่ ..) พ.ศ. ....** ตามที่รัฐมนตรีว่าการกระทรวงแรงงานในฐานะกำกับดูแลสถาบันส่งเสริมความปลอดภัย อาชีวอนามัย และสภาพแวดล้อมในการทำงาน (องค์การมหาชน) เสนอ

3. **ร่างพระราชกฤษฎีกาจัดตั้งโรงเรียนมหิดลวิทยานุสรณ์ (ฉบับที่ ..) พ.ศ. ....**ตามที่รัฐมนตรีว่าการกระทรวงศึกษาธิการในฐานะกำกับดูแลโรงเรียนมหิดลวิทยานุสรณ์ และสถาบันทดสอบทางการศึกษาแห่งชาติ (องค์การมหาชน) เสนอ

4. **ร่างพระราชกฤษฎีกาจัดตั้งสถาบันทดสอบทางการศึกษาแห่งชาติ (องค์การมหาชน) (ฉบับที่ ..) พ.ศ. ....**ตามที่รัฐมนตรีว่าการกระทรวงศึกษาธิการในฐานะกำกับดูแลโรงเรียนมหิดลวิทยานุสรณ์ และสถาบันทดสอบทางการศึกษาแห่งชาติ (องค์การมหาชน) เสนอ

และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงการคลังไปประกอบการพิจารณาด้วย แล้วดำเนินการต่อไปได้

**สาระสำคัญของร่างพระราชกฤษฎีกา รวม 4 ฉบับดังกล่าว** เป็นการแก้ไขเพิ่มเติมพระราชกฤษฎีกาจัดตั้งองค์การมหาชน รวม 4 แห่ง โดยปรับปรุงองค์ประกอบของคณะกรรมการ แก้ไขเพิ่มเติมอำนาจหน้าที่ของคณะกรรมการ โดยให้คณะกรรมการมีอำนาจแต่งตั้งคณะกรรมการตรวจสอบ รวมทั้งแก้ไขเพิ่มเติมคุณสมบัติและลักษณะต้องห้ามของผู้อำนวยการ เจ้าหน้าที่ และลูกจ้างขององค์การ เพื่อให้สอดคล้องกับพระราชบัญญัติองค์การมหาชน พ.ศ. 2542 ซึ่งแก้ไขเพิ่มเติมโดยพระราชบัญญัติองค์การมหาชน (ฉบับที่ 2) พ.ศ. 2559 ที่กำหนดให้องค์การมหาชนทุกแห่งเสนอร่างพระราชกฤษฎีกาเพื่อแก้ไขเพิ่มเติมพระราชกฤษฎีกาจัดตั้งองค์การมหาชนให้สอดคล้องกับพระราชบัญญัตินี้ไปยังคณะรัฐมนตรีภายใน 180 วัน นับแต่วันที่พระราชบัญญัตินี้ใช้บังคับ

**5. เรื่อง ร่างพระราชกฤษฎีกากำหนดเงินประจำตำแหน่ง เงินค่าเบี้ยประชุม และเงินตอบแทนอื่นของสมาชิก สภากรุงเทพมหานครที่มาจากการแต่งตั้ง พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกากำหนดเงินประจำตำแหน่ง เงินค่าเบี้ยประชุม และเงินตอบแทนอื่นของสมาชิกสภากรุงเทพมหานครที่มาจากการแต่งตั้ง พ.ศ. .... ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างพระราชกฤษฎีกา**

1. ให้นำพระราชกฤษฎีกาว่าด้วยการกำหนดเงินประจำตำแหน่ง เงินค่าเบี้ยประชุม และเงินตอบแทนอื่นของสมาชิกสภากรุงเทพมหานคร สมาชิกสภาเขตกรุงเทพมหานคร พ.ศ. 2529 และกรรมการของ สภากรุงเทพมหานคร มาใช้บังคับแก่สมาชิกสภากรุงเทพมหานครที่มาจากการแต่งตั้งตามประกาศคณะรักษา ความสงบแห่งชาติ ที่ 86/2557 เรื่อง การได้มาซึ่งสมาชิกสภากรุงเทพมหานครและสมาชิกสภาเขตเป็นการชั่วคราว ลงวันที่ 10 กรกฎาคม พุทธศักราช 2557

2. ให้ประธานสภากรุงเทพมหานคร รองประธานสภากรุงเทพมหานคร สมาชิกสภากรุงเทพมหานครที่มาจากการแต่งตั้ง ได้รับเงินประจำตำแหน่ง เงินค่าเบี้ยประชุม และเงินตอบแทนอื่นในอัตราตามบัญชีท้ายพระราชกฤษฎีกาที่นำมาใช้บังคับตามมาตรา 3

3. กรณีประธานสภากรุงเทพมหานคร รองประธานสภากรุงเทพมหานคร สมาชิกสภากรุงเทพมหานครที่มาจากการแต่งตั้ง ผู้ใดเป็นข้าราชการ พนักงานรัฐวิสาหกิจ หรือปฏิบัติงานในหน่วยงานของรัฐ ให้ผู้นั้นได้รับเงินประจำตำแหน่ง และเงินตอบแทนอื่นในอัตรากึ่งหนึ่งตามบัญชีท้ายพระราชกฤษฎีกาที่นำมาใช้บังคับตามมาตรา 3

**6. เรื่อง ร่างพระราชกฤษฎีกาให้ใช้พระราชบัญญัติควบคุมอาคาร พ.ศ. 2522 บังคับในเขตองค์การบริหาร ส่วนตำบลบ้านเนิน และองค์การบริหารส่วนตำบลวังบาล อำเภอหล่มเก่า จังหวัดเพชรบูรณ์ พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกาให้ใช้พระราชบัญญัติควบคุมอาคาร พ.ศ. 2522 บังคับในเขตองค์การบริหารส่วนตำบลบ้านเนิน และองค์การบริหารส่วนตำบลวังบาล อำเภอหล่มเก่า จังหวัดเพชรบูรณ์ พ.ศ. .... ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

มท. เสนอว่า เนื่องจากในเขตองค์การบริหารส่วนตำบลบ้านเนิน และองค์การบริหารส่วนตำบล วังบาล อำเภอหล่มเก่า จังหวัดเพชรบูรณ์ มีการขยายตัวทั้งในด้านการก่อสร้างอาคารและการผังเมือง และประสบปัญหาการก่อสร้างอาคารที่พัก รีสอร์ท เพิ่มจำนวนมากขึ้นอย่างรวดเร็วโดยขาดการควบคุม ขาดความเป็นระเบียบเรียบร้อย สมควรให้ใช้พระราชบัญญัติควบคุมอาคาร พ.ศ. 2522 บังคับในท้องที่ดังกล่าว โดยอาศัยอำนาจตามความในมาตรา 2 แห่งพระราชบัญญัติควบคุมอาคาร พ.ศ. 2522 เพื่อประโยชน์ในด้านการควบคุมเกี่ยวกับความมั่นคง แข็งแรง ความปลอดภัย การป้องกันอัคคีภัย การสาธารณสุข การรักษาคุณภาพสิ่งแวดล้อม การผังเมือง การสถาปัตยกรรม และการอำนวยความสะดวกแก่การจราจร ประกอบกับยังไม่มีการประกาศให้ใช้บังคับผังเมืองรวมตามกฎหมายว่าด้วยการผังเมืองในเขตท้องที่ดังกล่าว

**สาระสำคัญของร่างพระราชกฤษฎีกา** เป็นการให้ใช้พระราชบัญญัติควบคุมอาคาร พ.ศ. 2522 บังคับในเขตองค์การบริหารส่วนตำบลบ้านเนิน และองค์การบริหารส่วนตำบลวังบาล อำเภอหล่มเก่า จังหวัดเพชรบูรณ์

**7. เรื่อง ร่างกฎกระทรวงระบบไฟฟ้าและระบบป้องกันอันตรายจากฟ้าผ่าของสถานที่ประกอบกิจการก๊าซปิโตรเลียมเหลว พ.ศ. ....**

คณะรัฐมนตรีมีมติอนุมัติหลักการร่างกฎกระทรวงระบบไฟฟ้าและระบบป้องกันอันตรายจากฟ้าผ่าของสถานที่ประกอบกิจการก๊าซปิโตรเลียมเหลว พ.ศ. .... ตามที่กระทรวงพลังงาน (พน.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักเลขาธิการคณะรัฐมนตรีไปประกอบการพิจารณาด้วย แล้วดำเนินการต่อไปได้ และให้กระทรวงพลังงานรับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

**สาระสำคัญของร่างกฎกระทรวง**

1. กำหนดให้ระบบไฟฟ้าและระบบป้องกันอันตรายจากฟ้าผ่าครอบคลุมเฉพาะระบบที่อยู่ใน

บริเวณอันตรายของสถานที่ประกอบกิจการก๊าซปิโตรเลียมเหลวเท่านั้น

1. กำหนดให้วิศวกรไฟฟ้าเป็นผู้ออกแบบและควบคุมการเดินสายไฟฟ้าการติดตั้งระบบไฟฟ้าและ

การติดตั้งระบบป้องกันอันตรายจากฟ้าผ่า

1. กำหนดให้การออกแบบ การเดินสายไฟฟ้า การติดตั้งระบบไฟฟ้าและการติดตั้งระบบป้องกัน

อันตรายจากฟ้าผ่าให้เป็นไปตามมาตรฐานการติดตั้ทางไฟฟ้าและมาตรการป้องกันหรือตามมาตรฐานอื่นที่อธิบดีกรมธุรกิจพลังงานกำหนด

1. กำหนดให้รัฐมนตรีประกาศกำหนดหลักเกณฑ์การป้องกันการสะสมของประจุไฟฟ้าสถิต และ

ลักษณะของบริเวณอันตรายนอกจากที่กำหนดในกฎกระทรวงนี้

1. กำหนดแบบระบบฟ้าและระบบป้องกันอันตรายจากฟ้าผ่า ยกเว้นสถานที่ประกอบกิจการก๊าซ

ปิโตรเลียมเหลวที่ได้รับการรับรองระบบไฟฟ้าหรือระบบป้องกันอันตรายจากฟ้าผ่าไว้แล้วก่อนวันที่กฎกระทรวงนี้ใช้บังคับ

1. กำหนดลักษณะของบริเวณอันตรายของสถานที่ประกอบกิจการก๊าซปิโตรเลียมเหลวเป็น 3

แบบ

1. กำหนดวิธีปฏิบัติในการเดินสายไฟฟ้าภายในบริเวณอันตรายของสถานที่ประกอบกิจการก๊าซ

ปิโตรเลียมเหลว และการใช้อุปกรณ์ เครื่องใช้ไฟฟ้า และบริภัณฑ์ต้องได้มาตรฐาน

1. กำหนดหลักเกณฑ์และวิธีการติดตั้งระบบป้องกันอันตรายจากฟ้าผ่าในเขตสถานที่ประกอบ

กิจการก๊าซปิโตรเลียมเหลว รวมถึงลักษณะและขนาดของวัสดุที่ใช้ในระบบป้องกันอันตรายจากฟ้าผ่า

**8. เรื่อง ร่างประกาศกระทรวงพาณิชย์ เรื่อง กำหนดให้อาวุธและยุทโธปกรณ์ และทรัพยากรทางเศรษฐกิจ เป็นสินค้าที่ต้องห้ามส่งออก ห้ามนำเข้า และห้ามนำผ่านราชอาณาจักรไปยังรัฐอิสลามแห่งอิรักและเลแวนท์(ISIL) และกลุ่มอัลกออิดะห์ (Al-Qaida) พ.ศ. ....**

คณะรัฐมนตรีมีมติอนุมัติหลักการร่างประกาศกระทรวงพาณิชย์ เรื่อง กำหนดให้อาวุธและยุทโธปกรณ์ และทรัพยากรทางเศรษฐกิจ เป็นสินค้าที่ต้องห้ามส่งออก ห้ามนำเข้า และห้ามนำผ่านราชอาณาจักรไปยังรัฐอิสลามแห่งอิรักและเลแวนท์ (ISIL) และกลุ่มอัลกออิดะห์ (Al-Qaida) พ.ศ. .... ตามที่กระทรวงพาณิชย์ (พณ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

พณ. เสนอว่า เพื่อให้เป็นไปตามข้อมติคณะมนตรีความมั่นคงแห่งสหประชาชาติ ที่ 2199 (ค.ศ. 2015) เกี่ยวกับการต่อต้านการก่อการร้าย ซึ่งตามข้อ 25 แห่งกฎบัตรสหประชาชาติ ประเทศไทยในฐานะรัฐสมาชิกสหประชาชาติ มีพันธกรณีต้องปฏิบัติตามข้อมติคณะมนตรีความมั่นคงแห่งสหประชาชาติเกี่ยวกับการต่อต้านการก่อการร้ายที่กำหนดให้รัฐสมาชิกดำเนินมาตรการที่จำเป็นในทันทีเพื่อการป้องปรามการค้า หรือถ่ายโอน อาวุธและยุทโธปกรณ์ และทรัพยากรทางเศรษฐกิจ ไปยังรัฐอิสลามแห่งอิรักและเวแวนท์ (ISIL) และกลุ่มอัลกออิดะห์ (Al-Qaida)

**สาระสำคัญของร่างประกาศ**

1. กำหนดนิยามคำว่า“รัฐอิสลามแห่งอิรักและเลแวนท์ (ISIL) และกลุ่มอัลกออิดะห์ (Al-Qaida)” “อาวุธและยุทโธปกรณ์” “ทรัพยากรทางเศรษฐกิจ” และ “คณะกรรมการ”

2. กำหนดให้อาวุธและยุทโธปกรณ์ และทรัพยากรทางเศรษฐกิจเป็นสินค้าที่ต้องห้ามส่งออก ห้ามนำเข้า และห้ามนำผ่านราชอาณาจักร ไปยังรัฐอิสลามแห่งอิรักและเลแวนท์ (ISIL) และกลุ่มอัลกออิดะห์ (Al-Qaida) ตามรายชื่อที่คณะกรรมการที่ตั้งขึ้นตามข้อมติคณะมนตรีความมั่นคงแห่งสหประชาชาติกำหนด และในกรณีที่คณะกรรมการกำหนดเพิ่มเติม หรือเปลี่ยนแปลงรายชื่อดังกล่าว ให้อธิบดีกรมการค้าต่างประเทศประกาศรายชื่อดังกล่าวให้ทราบเป็นการทั่วไป

**9. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติควบคุมการแลกเปลี่ยนเงิน พุทธศักราช 2485**

คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติควบคุมการแลกเปลี่ยนเงิน พุทธศักราช 2485ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้เมื่อร่างพระราชบัญญัติควบคุมการแลกเปลี่ยนเงิน (ฉบับที่ 2) พ.ศ. 2559 มีผลใช้บังคับแล้ว

กค. เสนอว่า

1. เนื่องจากประเทศไทยได้เข้าเป็นสมาชิกขององค์กรต่อต้านการฟอกเงินเอเชียแปซิฟิก (Anti-Pacific Group on Money Laundering-APG) ตั้งแต่ปี 2544 ตามมติคณะรัฐมนตรีเมื่อวันที่ 10 เมษายน 2544 ซึ่งประเทศไทยในฐานะสมาชิกมีพันธกรณีที่ต้องเข้ารับการประเมินการปฏิบัติตามมาตรฐานสากลด้านการป้องกันปราบปรามการฟอกเงินและการต่อต้านการสนับสนุนทางการเงินแก่การก่อการร้าย โดยประเทศไทยมีกำหนดเข้ารับการประเมินรอบที่ 3 ในช่วงปลายเดือนตุลาคม 2559 ซึ่งหากประเทศไทยไม่มีการปรับปรุงแก้ไขกฎหมายว่าด้วยการป้องกันและปราบปรามการฟอกเงิน และกฎหมายว่าด้วยการป้องกันและปราบปรามการสนับสนุนทางการเงินแก่การก่อการร้ายให้เป็นมาตรฐานสากล อาจส่งผลให้ประเทศไทยไม่ผ่านการประเมินดังกล่าว ดังนั้น เพื่อให้ประเทศไทยผ่านการประเมินดังกล่าว จึงจะต้องดำเนินการให้ร่างอนุบัญญัติที่เกี่ยวข้องมีผลใช้บังคับเป็นกฎหมาย **เพื่อเตรียมความพร้อมสำหรับการประเมินการปฏิบัติตามมาตรฐานสากลด้านการป้องกันปราบปรามการฟอกเงินและการต่อต้านการสนับสนุนทางการเงินแก่การก่อการร้ายในช่วงปลายเดือนตุลาคม 2559 นี้**

2. กค. ได้เสนอร่างพระราชบัญญัติควบคุมการแลกเปลี่ยนเงิน (ฉบับที่ 2) พ.ศ. 2559 ต่อคณะรัฐมนตรี ซึ่งคณะรัฐมนตรีได้มีมติรับหลักการ เมื่อวันที่ 5 มกราคม 2559 และผ่านการพิจารณาของสภานิติบัญญัติแห่งชาติทั้ง 3 วาระแล้ว เมื่อวันที่ 8 กันยายน 2559 ขณะนี้อยู่ในระหว่างการนำขึ้นทูลเกล้าฯ เพื่อพระมหากษัตริย์ทรงลงพระปรมาภิไธยเพื่อประกาศใช้บังคับเป็นกฎหมายต่อไป โดยร่างพระราชบัญญัติฯ มาตรา 6/1 กำหนดให้รัฐมนตรีว่าการกระทรวงการคลังมีอำนาจออกกฎกระทรวงกำหนดหลักเกณฑ์ วิธีการและเงื่อนไขในการส่งหรือนำเงินตรา เงินตราต่างประเทศ หรือตราสารเปลี่ยนมือออกไปนอกประเทศหรือนำเข้ามาในประเทศ ดังนั้น เพื่อให้เป็นไปตามบทบัญญัติดังกล่าว และเพื่อเตรียมความพร้อมสำหรับการประเมินการปฏิบัติตามมาตรฐานสากลด้านการป้องกันปราบปรามการฟอกเงินและการต่อต้านการสนับสนุนทางการเงินแก่การก่อการร้ายในช่วงปลายเดือนตุลาคม 2559 จึงสมควรออกกฎกระทรวงในเรื่องนี้ต่อไป

**สาระสำคัญของร่างกฎกระทรวง**

1. กำหนดให้บุคคลใดจะนำเงินตราหรือเงินตราต่างประเทศที่เป็นธนบัตรหรือเหรียญกษาปณ์ หรือตราสารเปลี่ยนมือที่มีมูลค่าเกินจำนวนที่รัฐมนตรีกำหนดโดยประกาศในราชกิจจานุเบกษาออกไปนอกหรือเข้ามาในประเทศ ต้องแจ้งรายการเกี่ยวกับเงินตรา เงินตราต่างประเทศ หรือตราสารเปลี่ยนมือนั้นตามแบบที่รัฐมนตรีกำหนดต่อพนักงานเจ้าหน้าที่ศุลกากรในขณะที่ผ่านศุลกากรทุกแห่ง หรือเจ้าพนักงานประจำด่านตรวจคนเข้าเมือง ด่านพรมแดน หรือช่องทางอื่นใดซึ่งใช้เป็นทางออกไปนอกหรือเข้ามาในประเทศเฉพาะที่รัฐมนตรีกำหนดโดยประกาศในราชกิจจานุเบกษา ในขณะที่ผ่านด่านหรือช่องทางดังกล่าว

2. กำหนดให้พนักงานเจ้าหน้าที่ศุลกากรหรือเจ้าพนักงานต้องรวบรวมจัดส่งข้อมูลที่ได้รับแจ้งไปยังกระทรวงการคลังและสำนักงานป้องกันและปราบปรามการฟอกเงินต่อไป

**10. เรื่อง ร่างระเบียบสำนักนายกรัฐมนตรีว่าด้วยคณะกรรมการผู้ช่วยรัฐมนตรี (ฉบับที่ ..) พ.ศ. ....**

คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรีว่าด้วยคณะกรรมการผู้ช่วยรัฐมนตรี (ฉบับที่ ..) พ.ศ. .... ซึ่งมีสาระสำคัญเป็นการปรับปรุงองค์ประกอบคณะกรรมการผู้ช่วยรัฐมนตรีตามระเบียบสำนักนายกรัฐมนตรีว่าด้วยคณะกรรมการผู้ช่วยรัฐมนตรี พ.ศ. 2546 ตามที่รองนายกรัฐมนตรี (นายวิษณุ เครืองาม) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

รองนายกรัฐมนตรี (นายวิษณุ เครืองาม) เสนอว่า ปัจจุบันภารกิจของคณะรัฐมนตรีและนายกรัฐมนตรีในการเร่งรัดและขับเคลื่อนการปฏิบัติงานตามนโยบาย และตามบทบัญญัติของรัฐธรรมนูญฉบับใหม่เกี่ยวกับแผนการปฏิรูปประเทศและการกำหนดยุทธศาสตร์ชาติมีมากขึ้น ทั้งต้องดำเนินการเร่งด่วนเหมือนหน่วยงานเคลื่อนที่เร็วในการแก้ปัญหาเฉพาะเรื่อง เช่น ข้อเรียกร้องของประชาชน อุทกภัย การรักษาความสงบเรียบร้อยในจังหวัดชายแดนภาคใต้ การประสานงานโครงการใหญ่ ๆ และปัญหามวลชนที่ได้รับผลกระทบจากการดำเนินการของรัฐ ประกอบกับระเบียบดังกล่าวได้ใช้บังคับมากว่าสิบปีแล้ว เคยแก้ไขเพิ่มเติมมาสองครั้ง และขณะนี้อยู่ระหว่างขอแก้ไขเพิ่มเติมพระราชบัญญัติระเบียบข้าราชการการเมืองฯ เพื่อให้ตำแหน่งนี้เป็นตำแหน่งข้าราชการการเมืองตามพระราชบัญญัติดังกล่าว จึงสมควรแก้ไขเพิ่มเติมระเบียบสำนักนายกรัฐมนตรีว่าด้วยคณะกรรมการผู้ช่วยรัฐมนตรี พ.ศ. 2546 ในข้อ 3 วรรคหนึ่ง ดังนี้

|  |  |
| --- | --- |
| **ระเบียบสำนักนายกรัฐมนตรีว่าด้วยคณะกรรมการผู้ช่วยรัฐมนตรี พ.ศ. 2546** | **ร่างระเบียบฯ** |
| **ข้อ 3 วรรคหนึ่ง**  ในกรณีเห็นสมควรนายกรัฐมนตรีโดยความเห็นชอบของคณะรัฐมนตรีอาจแต่งตั้งผู้ทรงคุณวุฒิมีจำนวนไม่เกิน 30 คน ประกอบเป็นคณะกรรมการผู้ช่วยรัฐมนตรีมีอำนาจหน้าที่ตามที่กำหนดในระเบียบนี้ | **ข้อ 3 วรรคหนึ่ง**  ในกรณีเห็นสมควรนายกรัฐมนตรีโดยความเห็นชอบของคณะรัฐมนตรีอาจแต่งตั้งผู้ทรงคุณวุฒิมีจำนวนไม่เกิน 40 คน ประกอบเป็นคณะกรรมการผู้ช่วยรัฐมนตรีมีอำนาจหน้าที่ตามที่กำหนดในระเบียบนี้ **ทั้งนี้ นายกรัฐมนตรีจะมอบหมายให้ผู้ช่วยรัฐมนตรีคนใดคนหนึ่งปฏิบัติภารกิจเฉพาะเรื่องตามที่มอบหมายเป็นกรณีพิเศษ โดยถือว่าเป็นผู้ช่วยรัฐมนตรีประจำสำนักนายกรัฐมนตรี และให้รายงานตรงต่อนายกรัฐมนตรีก็ได้** |

|  |
| --- |
| **เศรษฐกิจ- สังคม** |

**11. เรื่อง ร่างสัญญาซื้อขายก๊าซธรรมชาติเหลว (LNG SPA) ระหว่างบริษัท ปตท. จำกัด (มหาชน) กับบริษัท SHELL EASTERN TRADING (PTE) LTD และบริษัท BP SINGAPORE PTE. LIMITED**

คณะรัฐมนตรีมีมติเห็นชอบผลการเจรจาปรับลดราคาและทบทวนเงื่อนไขที่เกี่ยวข้องและให้บริษัท ปตท. จำกัด (มหาชน) สามารถลงนามในสัญญาซื้อขายก๊าซธรรมชาติเหลว (LNG SPA**)** กับบริษัท SHELL EASTERN TRADING (PTE) LTD และบริษัท BP SINGAPORE PTE. LIMITEDบนร่างสัญญา LNG SPA ในปริมาณรายละ 1 ล้านต้นต่อปี (รวมสองสัญญา 2 ล้านตันต่อปี) เมื่อเงื่อนไขที่เปลี่ยนแปลงได้ผ่านการตรวจพิจารณาจาก อส. ทั้งนี้ หากจำเป็นต้องมีการปรับปรุงข้อความในสัญญาฯ ดังกล่าวที่ไม่ใช่สาระสำคัญ ให้บริษัท ปตท. จำกัด (มหาชน) สามารถปรับปรุงข้อความได้โดยไม่ต้องนำกลับมาเสนอขอความเห็นชอบจาก กพช. ตามที่ กระทรวงพลังงาน (พน.) เสนอ ซึ่งเป็นไปตามมติคณะกรรมการนโยบายพลังงานแห่งชาติ (กพช.) ในการประชุมครั้งที่ 4/2559 (ครั้งที่ 9) เมื่อวันที่ 26 กันยายน 2559

**สาระสำคัญของเรื่อง**

พน. รายงานว่า ได้ดำเนินการเจรจาทบทวนเงื่อนไขราคาในสัญญาซื้อขายก๊าซธรรมชาติเหลว (LNG SPA) ระหว่างบริษัท ปตท. จำกัด (มหาชน) กับบริษัท SHELL EASTERN TRADING (PTE) LTD และบริษัท BP SINGAPORE PTE. LIMITED เพื่อปรับลดราคา LNG ให้สะท้อนราคาตลาด LNG มากยิ่งขึ้น โดยราคาที่ตกลงใหม่ในร่างสัญญาระหว่างบริษัท ปตท. จำกัด (มหาชน) กับบริษัท SHELL EASTERN TRADING (PTE) LTD ลดลงจากราคาเดิมในร่างสัญญา LNG SPA ร้อยละ 20 และราคาที่ตกลงใหม่ในร่างสัญญาระหว่างบริษัท ปตท. จำกัด (มหาชน) กับบริษัท BP SINGAPORE PTE. LIMITED ลดลงจากราคาเดิมในร่างสัญญา LNG SPA ร้อยละ 18 ในปริมาณรายละ 1 ล้านตันต่อปี (รวมสองสัญญา 2 ล้านตันต่อปี) โดยได้มีการปรับกำหนดการส่งมอบในแต่ละสัญญาด้วย ทั้งนี้ คณะกรรมการนโยบายพลังงานแห่งชาติในการประชุมครั้งที่ 4/2559 เมื่อวันที่ 26 กันยายน 2559 เห็นชอบผลการเจรจาปรับลดราคาและทบทวนเงื่อนไขที่เกี่ยวข้อง และให้บริษัท ปตท. จำกัด (มหาชน) สามารถลงนามในสัญญาฯ เมื่อเงื่อนไขที่เปลี่ยนแปลงได้ผ่านการตรวจพิจารณาจากสำนักงานอัยการสูงสุด อีกทั้งการปรับปรุงข้อความในสาระสำคัญของร่างสัญญาซื้อขายก๊าซธรรมชาติเหลวระหว่างบริษัท ปตท. จำกัด (มหาชน) กับบริษัท Shell Eastern Trading (PTE) LTD และบริษัท BP Singapore PTE. Limited คณะรัฐมนตรีได้ให้ความเห็นชอบไว้แล้ว เมื่อวันที่ 30 กันยายน 2558

**12. เรื่อง การทบทวนมาตรการช่วยเหลือเกษตรกรและรักษาเสถียรภาพราคาข้าว ปีการผลิต 2559/60**

**ด้านการตลาด**

คณะรัฐมนตรีมีมติเห็นชอบในหลักการ ให้มีการทบทวนมาตรการช่วยเหลือเกษตรกรและรักษาเสถียรภาพราคาข้าวปีการผลิต 2559/60 ด้านการตลาด ตามที่กระทรวงพาณิชย์ (พณ.) เสนอ จำนวน 2 โครงการ ได้แก่ (1) โครงการสินเชื่อชะลอการขายข้าวเปลือกนาปี ปีการผลิต 2559/60 และ (2) โครงการชดเชยดอกเบี้ยให้ผู้ประกอบการค้าข้าวในการเก็บสต็อก ปีการผลิต 2559/60 เพื่อจูงใจให้มีการเก็บสต็อกเพิ่มเพื่อรักษาระดับราคาข้าวในช่วงที่ผลผลิตออกสู่ตลาดมากเพิ่มขึ้น

**สาระสำคัญของเรื่อง**

พณ. รายงานว่า นบช. ประชุมเมื่อวันที่ 14 กันยายน 2559 พิจารณาการทบทวนมาตรการช่วยเหลือเกษตรกรและรักษาเสถียรภาพราคาข้าว ปีการผลิต 2559/60 ด้านการตลาด ซึ่งมีมติดังนี้

1. **เห็นชอบการทบทวนโครงการสินเชื่อชะลอการขายช้าวเปลือกนาปี ปีการผลิต 2559/60**

**และโครงการชดเชยดอกเบี้ยให้ผู้ประกอบการค้าข้าวในการเก็บสต็อกปีการผลิต 2559/60 ดังนี้**

**1.1 โครงการสินเชื่อชะลอการขายข้าวเปลือกนาปี ปีการผลิต 2559/60**

**1.1.1 ผู้มีสิทธิเข้าร่วมโครงการ จากเดิม** 1) เกษตรกรรายคนกำหนดวงเงินกู้

สูงสุดรายละไม่เกิน 300,000 บาท และ 2) สหกรณ์การเกษตร กำหนดวงเงินกู้สูงสุดไม่เกินสหกรณ์ละ 300 ล้านบาท **ปรับเป็น** 1) เกษตรกรรายคน กำหนดวงเงินกู้สูงสุดรายละไม่เกิน 300,000 บาท 2) สหกรณ์การเกษตร กำหนดวงเงินกู้สูงสุดไม่เกินสหกรณ์ละ 300 ล้านบาท 3) กลุ่มเกษตรกร กำหนดวงเงินกู้สูงสุดไม่เกินกลุ่มละ 20 ล้านบาท และ 4) วิสาหกิจชุมชนกำหนดวงเงินกู้สูงสุดไม่เกินวิสาหกิจชุมชนละ 5 ล้านบาท

**1.1.2 ค่าเก็บรักษาข้าวเปลือก จากเดิม** ให้ค่าเก็บค่ารักษาข้าวเปลือกตันละ

1,500 บาท โดยจ่ายให้ผู้เข้าร่วมโครงการเมื่อมีการไถ่ถอนข้าวเปลือกหลังจากเข้าร่วมโครงการไม่น้อยกว่า 30 วัน หรือเข้าร่วมมาตรการระบายข้าวเปลือกที่กำหนด **ปรับเป็น** ให้เก็บค่ารักษาข้าวเปลือกตันละ 1,500 บาท โดยจ่ายค่าเตรียมข้าวเปลือกเข้าร่วมโครงการให้แก่ผู้เข้าร่วมโครงการในวันที่เบิกรับเงินกู้ 1,000 บาท และจ่ายเพิ่มอีกตันละ 500 บาท ในวันที่ไถ่ถอนข้าวเปลือก หลังจากเข้าร่วมโครงการไม่น้อยกว่า 30 วัน หรือเข้าร่วมมาตรการระบายข้าวเปลือกที่กำหนด

**1.1.3 การระบายข้าวเปลือก** **จากเดิม** กรณีเกิดภาระส่วนต่างระหว่างราคาที่

โครงการกำหนดในการให้สินเชื่อกับราคาที่ขายได้เกิดภาระขาดทุน **ปรับเป็น** กรณีเกิดภาระส่วนต่างระหว่างราคาที่โครงการกำหนดในการให้สินเชื่อกับราคาที่ขายได้ ทำให้มีภาระขาดทุนจากการดำเนินโครงการ และขอให้รัฐบาลชดเชยภาระขาดทุนที่เกิดขึ้นแทนผู้เข้าร่วมโครงการ

**1.2 โครงการชดเชยดอกเบี้ยให้ผู้ประกอบการค้าข้าวในการเก็บสต็อก ปีการผลิต 2559/60**

**1.2.1 อัตราการชดเชยดอกเบี้ย จากเดิม** ชดเชยดอกเบี้ยในอัตราร้อยละ 3

ต่อปี ตามระยะเวลาที่เก็บสต็อกไว้ 60-180 วัน นับแต่วันที่เบิกจ่ายหรือออกตั๋วสัญญาใช้เงิน **ปรับเป็น** ชดเชยดอกเบี้ยในอัตราร้อยละ 3 ต่อปี ตามระยะเวลาที่เก็บสต็อกไว้ 60-90 วัน และชดเชยดอกเบี้ยในอัตราเพิ่มขึ้นเป็นร้อยละ 4 เพื่อเก็บสต็อกข้าวตั้งแต่วันที่ 91-180 วัน นับแต่วันที่เบิกจ่ายหรือออกตั๋วสัญญาใช้เงิน

**1.2.2 วงเงินค่าใช้จ่าย** **จากเดิม** วงเงินชดเชยค่าใช้จ่าย รวมทั้งสิ้น 940

ล้านบาท จำแนกเป็นวงเงินชดเชยดอกเบี้ 937.50 ล้านบาท และวงเงินดำเนินการ 2.50 ล้านบาท **ปรับเป็น** วงเงินชดเชยค่าใช้จ่าย รวมทั้งสิ้น 1,306.50 ล้านบาท (เพิ่มขึ้น 366.50 ล้านบาท)

**1.2.3 วงเงินสินเชื่อของผู้เข้าร่วมโครงการ** **จากเดิม** ผู้สนใจเข้าร่วม

โครงการ ฯ ยื่นความประสงค์ผ่านธนาคารผู้ให้กู้ยืม และธนาคารกลั่นกรองวงเงินสินเชื่อที่มีวัตถุประสงค์ในการรับซื้อข้าวเปลือกจากเกษตรกรเพื่อเก็บสต็อกตามโครงการฯ **ปรับเป็น** ขอความร่วมมือธนาคารพิจารณา กรณีผู้เข้าร่วมโครงการฯ ประสงค์เพิ่มวงเงินสินเชื่อให้มีวงเงินใกล้เคียงกับสต็อกที่เป็นหลักประกัน โดยเฉพาะอย่างยิ่งการกู้ยืมเงินของผู้เข้าร่วมโครงการฯ ที่มีสินทรัพย์อื่นเป็นหลักประกันรวมอยู่ด้วย เนื่องจากในการเข้าร่วมโครงการฯ มีหลักเกณฑ์ในการตรวจสอบสต็อกเป็นประจำทุกเดือน

**1.2.4 การจัดสรรวงเงิน** **จากเดิม** คณะอนุกรรมการพิจารณาชดเชยดอกเบี้ยฯ

**จะ**จัดสรรวงเงินของผู้ประกอบการที่สมัครเข้าร่วมโครงการฯ ให้อยู่ภายในกรอบวงเงินที่ได้รับอนุมัติ เป้าหมายการเก็บสต็อก 8 ล้านตัน **ปรับเป็น** คณะอนุกรรมการพิจารณาชดเชยดอกเบี้ยฯ จะจัดสรรวงเงินให้ผู้ประกอบการที่สมัครเข้าร่วมโครงการฯ ที่รับซื้อข้าวจากเกษตรกรนาแปลงใหญ่เต็มวงเงินกู้เป็นลำดับแรกก่อน เพื่อดึงอุปทานส่วนเกินออกจากตลาดและเห็นชอบในหลักการกรณีเกินกรอบเป้าหมายและวงเงินที่คณะรัฐมนตรีได้อนุมัติเพิ่มเติมจะขอรับการจัดสรรงบประมาณตามความจำเป็นและเหมาะสมตามขั้นต่อไป

**13. เรื่อง แผนการปรับโครงสร้างอุตสาหกรรมอ้อยและน้ำตาลทรายทั้งระบบ**

คณะรัฐมนตรีมีมติเห็นชอบแผนการปรับโครงสร้างอุตสาหกรรมอ้อยและน้ำตาลทรายทั้งระบบ ตามที่กระทรวงอุตสาหกรรม (อก.) เสนอ

**สาระสำคัญของเรื่อง**

อก. รายงานว่า อก. ได้จัดทำแผนการปรับโครงสร้างอุตสาหกรรมอ้อยและน้ำตาลทรายทั้งระบบ พ.ศ. 2559 – 2564 ตามกรอบแนวทางการปรับโครงสร้างอุตสาหกรรมอ้อยและน้ำตาลทรายตามที่คณะรัฐมนตรีได้มีมติเห็นชอบ และให้สอดคล้องกับพันธกรณีและความตกลงภายใต้ WTO โดยมีการกำหนดแผนงาน เป้าหมาย กิจกรรมดำเนินการ และระยะเวลาดำเนินการซึ่งแผนดังกล่าวประกอบด้วย 5 แผนงาน ดังนี้

1. **การปรับปรุงพระราชบัญญัติอ้อยและน้ำตาลทราย รวมทั้งกฎหมายและระเบียบต่าง ๆ**

**ที่เกี่ยวข้องให้ครอบคลุมการนำอ้อยไปผลิตเป็นเอทานอลและผลิตภัณฑ์ต่อเนื่องอื่น ๆ ได้** มีเป้าหมายเพื่อต้องการเพิ่มมูลค่าอ้อยและน้ำตาลทรายและเพื่อให้สอดคล้องกับข้อตกลงทางการค้าของ WTO เขตการค้าเสรีอาเซียน (AFTA) และเป็นสากล

2. **การเพิ่มผลิตภาพอ้อยและน้ำตาลทราย** มีเป้าหมายเพื่อต้องการเพิ่มผลิตภาพการผลิตอ้อยการผลิตน้ำตาลทราย และการผลิตอุตสาหกรรมต่อเนื่องอื่น ๆ

3. **การกำหนดมาตรฐานน้ำตาลทรายต้นทุนมาตรฐานการผลิตอ้อยและน้ำตาลทราย** มีเป้าหมายเพื่อต้องการกำหนดมาตรฐานการผลิตน้ำตาลทรายของโรงงานน้ำตาล ซึ่งจะเริ่มบังคับใช้ในปีการผลิต 2559/60 และมีเป้าหมายเพื่อกำหนดการคำนวณต้นทุนมาตรฐานอ้อยและน้ำตาลทรายที่เหมาะสมในแต่ละพื้นที่ให้เป็นที่ยอมรับและเป็นธรรมกับระบบอุตสาหกรรมอ้อยและน้ำตาลทราย รวมทั้งการกำหนดต้นทุนมาตรฐานเอทานอลและผลิตภัณฑ์จากอ้อยอื่น ๆ ด้วย

4. **การรักษาเสถียรภาพกองทุนอ้อยและน้ำตาลทราย** มีเป้าหมายเพื่อให้กองทุนอ้อยและน้ำตาลทรายสามารถบริหารจัดการทรัพย์สินหรือเงินทุนเพื่อแก้ไขปัญหาและเป็นประโยชน์ต่อการพัฒนาอุตสาหกรรมอ้อยและน้ำตาลทรายตลอดจนการรักษาเสถียรภาพอ้อยและน้ำตาลทราย

5. **การจัดตั้งสถาบันวิจัยและพัฒนาอ้อยและน้ำตาลทรายและอุตสาหกรรมต่อเนื่อง** เพื่อเพิ่มศักยภาพและขีดความสามารถในการแข่งขันในระยะยาว

**14. เรื่อง โครงการทดแทนโรงไฟฟ้าพระนครใต้ ระยะที่ 1**

คณะรัฐมนตรีมีมติเห็นชอบให้การไฟฟ้าฝ่ายผลิตแห่งประเทศไทย (กฟผ.) ดำเนินโครงการทดแทนโรงงานไฟฟ้าพระนครใต้ ระยะที่ 1 ตามที่กระทรวงพลังงาน (พน.) เสนอ ทั้งนี้ กฟผ. จะดำเนินโครงการฯ ได้ เมื่อรายงานผลกระทบสิ่งแวดล้อมสำหรับโครงการหรือกิจการที่อาจก่อให้เกิดผลกระทบต่อชุมชนอย่างรุนแรงทั้งทางด้านคุณภาพสิ่งแวดล้อมและสุขภาพได้รับความเห็นชอบจากคณะกรรมการสิ่งแวดล้อมแห่งชาติแล้ว

**สาระสำคัญของเรื่อง**

พน. รายงานว่า โครงการทดแทนโรงไฟฟ้าพระนครใต้ ระยะที่ 1 เป็นโครงการที่บรรจุอยู่ในแผน PDP 2010 ฉบับปรับปรุงครั้งที่ 3 และแผน PDP 2015 โดยเป็นการก่อสร้างโรงไฟฟ้าทดแทนโรงไฟฟ้าพระนครใต้เดิมที่จะถูกปลดออกจากระบบไฟฟ้าเนื่องจากครบอายุการใช้งานในปี 2562 และปี 2565 ตามลำดับ เพื่อทดแทนกำลังผลิตที่หายไปในระบบของโรงไฟฟ้าพระนครใต้เดิมและรักษาความมั่นคงระบบไฟฟ้าภายในพื้นที่กรุงเทพฯ และปริมณฑล ซึ่งเป็นจุดเสี่ยงและเป็นศูนย์กลางความต้องการไฟฟ้าของประเทศที่มีความสำคัญ ตั้งอยู่ภายในบริเวณโรงไฟฟ้าพระนครใต้ ตำบลบางโปรง อำเภอเมือง จังหวัดสมุทรปราการ บนพื้นที่บริเวณถังเก็บน้ำมันเตา และบริเวณทิศตะวันออกของโรงไฟฟ้าพระนครใต้ ชุดที่ 2 ตามลำดับ ใช้พื้นที่ในการก่อสร้างทั้งสิ้นประมาณ 110 ไร่ เป็นโรงงานไฟฟ้าพลังความร้อนร่วม ใช้ผลิตพลังงานไฟฟ้าฐาน มีขนาดกำลังผลิตไฟฟ้าสุทธิประมาณ 1,300 เมกะวัตต์ ประกอบด้วย หน่วยผลิตไฟฟ้า จำนวน 2 หน่วย ขนาดกำลังผลิตไฟฟ้าสุทธิประมาณ 650 เมกะวัตต์ต่อหน่วย โดยโรงไฟฟ้าของโครงการมีประสิทธิภาพในการผลิตไฟฟ้าเฉลี่ยตลอดอายุการใช้งานโรงไฟฟ้า 25 ปี ประมาณ ร้อยละ 51.78

**15.  เรื่อง โครงการพัฒนาระบบไฟฟ้าเพื่อรองรับการจัดตั้งเขตพัฒนาเศรษฐกิจพิเศษ ระยะแรก (6 พื้นที่)**

คณะรัฐมนตรีมีมติอนุมัติให้การไฟฟ้าส่วนภูมิภาค (กฟภ.) ดำเนินโครงการพัฒนาระบบไฟฟ้าเพื่อรองรับการจัดตั้งเขตพัฒนาเศรษฐกิจพิเศษ ระยะแรก (6 พื้นที่) ตามที่กระทรวงมหาดไทย (มท.) เสนอ และให้การไฟฟ้าส่วนภูมิภาคปรับระยะเวลาดำเนินโครงการดังกล่าวให้สอดคล้องกับที่จะสามารถเริ่มดำเนินการได้จริง

**สาระสำคัญของโครงการ** มีวัตถุประสงค์เพื่อพัฒนาระบบไฟฟ้า โดยก่อสร้างสถานีไฟฟ้าระบบสายส่งไฟฟ้าแรงดัน 115 กิโลโวลต์ ขยายเขตระบบจำหน่ายไฟฟ้าแรงดัน 22 กิโลโวลต์ และ 33 กิโลโวลต์ รวมทั้งติดตั้งหม้อแปลงจำหน่ายและก่อสร้างระบบจำหน่ายแรงต่ำ 380/220 โวลต์ เพื่อให้สามารถจ่ายไฟฟ้าบริเวณพื้นที่เขตพัฒนาเศรษฐกิจพิเศษ ระยะแรกใน 6พื้นที่ จังหวัดชายแดน ได้อย่างเพียงพอและมีความมั่นคงเชื่อถือได้ โดยดำเนินการในพื้นที่อำเภอแม่สอด จังหวัดตาก อำเภออรัญประเทศ จังหวัดสระแก้ว อำเภอคลองใหญ่ จังหวัดตราด อำเภอเมืองมุกดาหาร จังหวัดมุกดาหาร อำเภอสะเดา จังหวัดสงขลา และอำเภอเมืองหนองคาย จังหวัดหนองคาย ระยะเวลาดำเนินการ ปี 2558 - 2560

**16. เรื่อง การปรับเพิ่มอัตราเงินตอบแทนตำแหน่งกำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้านฝ่ายปกครอง และผู้ช่วยผู้ใหญ่บ้านฝ่ายรักษาความสงบ**

คณะรัฐมนตรีมีมติเห็นชอบในหลักการปรับเพิ่มอัตราเงินตอบแทนตำแหน่งกำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้านฝ่ายปกครอง และผู้ช่วยผู้ใหญ่บ้านฝ่ายรักษาความสงบ ตามที่กระทรวงมหาดไทย (มท.) เสนอ

**สาระสำคัญของเรื่อง**

มท. รายงานว่า การปรับเพิ่มอัตราเงินตอบแทนตำแหน่งกำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้านฝ่ายปกครอง และผู้ช่วยผู้ใหญ่บ้านฝ่ายรักษาความสงบซึ่งได้รับเงินตอบแทนตำแหน่งหรือสวัสดิการต่าง ๆ ที่ได้รับจากทางราชการจำนวนน้อย ดังนั้น เพื่อเป็นขวัญ กำลังใจ ในการปฏิบัติหน้าที่เนื่องจากตำแหน่งดังกล่าวมิใช่ตำแหน่งทางการเมืองและมีการครองตำแหน่งในระยะยาวเช่นเดียวกับข้าราชการหรือเจ้าหน้าที่ของรัฐ ตลอดจนเพื่อให้เกิดความสอดคล้องกับสภาพเศรษฐกิจ สังคม ค่าครองชีพในปัจจุบัน จึงเห็นควรปรับปรุงอัตราเงินตอบแทนตำแหน่งดังกล่าวให้สอดคล้องกับสภาพเศรษฐกิจ สังคม ค่าครองชีพ และทัดเทียมกับค่าตอบแทนของสมาชิกสภาองค์กรปกครองส่วนท้องถิ่น หรือผู้ปฏิบัติงานให้กับทางราชการตำแหน่งอื่นในพื้นที่เดียวกัน

**17. เรื่อง ขอความเห็นชอบในหลักการในการจัดสรรเงินอุดหนุนค่าใช้จ่ายบุคลากรที่ปรับเปลี่ยนสถานภาพเป็นพนักงานในสถาบันอุดมศึกษา**

คณะรัฐมนตรีมีมติเห็นชอบตามที่กระทรวงศึกษาธิการ (ศธ.) เสนอ ดังนี้

1. เห็นชอบในหลักการให้จัดสรรเงินอุดหนุนค่าใช้จ่ายบุคลากรเพิ่มแก่สถาบันอุดมศึกษาที่เดิมเป็นส่วนราชการ และให้เปลี่ยนสถานภาพเป็นมหาวิทยาลัยในกำกับของรัฐ โดยขอรับจัดสรรเพิ่มเฉพาะกรณีข้าราชการและลูกจ้างประจำที่ประสงค์จะเปลี่ยนสถานภาพเป็นพนักงานมหาวิทยาลัย ในอัตราร้อยละ 60 จากอัตราเงินเดือนในขณะที่เปลี่ยนสถานภาพ ซึ่งประกอบด้วย

1.1 อัตราร้อยละ 40 จากอัตราเงินเดือน เป็นการเพิ่มประสิทธิภาพประสิทธิผลการปฏิบัติงานของพนักงานมหาวิทยาลัย เนื่องจากจะต้องมีการกำหนดภาระงานที่สูงขึ้น มีการกำกับติดตามการปฏิบัติงาน และการสร้างผลงานทางวิชาการเพิ่มขึ้น

1.2 อัตราร้อยละ 20 จากอัตราเงินเดือน เป็นการจัดสวัสดิการต่าง ๆ ทดแทนตามกฎหมายให้แก่พนักงานมหาวิทยาลัย เช่น สวัสดิการค่ารักษาพยาบาล สวัสดิการการศึกษาบุตร สวัสดิการที่พักอาศัย กองทุนประกันสังคม กองทุนสำรองเลี้ยงชีพ กองทุนเงินทดแทน กองทุนเงินชดเชย

ทั้งนี้ ให้สภาสถาบันอุดมศึกษาสามารถบริหารจัดการงบประมาณที่ได้รับดังกล่าวให้ครอบคลุมทั้งการเพิ่มประสิทธิภาพและการจัดสวัสดิการให้แก่พนักงานมหาวิทยาลัยตามความเหมาะสมกับแต่ละสถาบันโดยขอให้ใช้หลักการจัดสรรเพิ่มเฉพาะกรณีข้าราชการและลูกจ้างประจำที่ประสงค์จะเปลี่ยนสถานภาพเป็นพนักงานมหาวิทยาลัย ในอัตราร้อยละ 60 จากอัตราเงินเดือนในขณะที่เปลี่ยนสถานภาพในปีงบประมาณต่อ ๆ ไปด้วย

2. เห็นชอบในหลักการให้จัดสรรเงินอุดหนุนค่าใช้จ่ายบุคลากรเพิ่มเฉพาะกรณีข้าราชการและลูกจ้างประจำที่ประสงค์จะเปลี่ยนสถานภาพเป็นพนักงานมหาวิทยาลัย ในอัตราร้อยละ 60 จากอัตราเงินเดือนในขณะที่เปลี่ยนสถานภาพให้แก่สถาบันอุดมศึกษาที่เดิมเป็นส่วนราชการ และจะเปลี่ยนสถานภาพเป็นมหาวิทยาลัยในกำกับของรัฐ

**สาระสำคัญของเรื่อง**

ศธ. รายงานว่า

1. มหาวิทยาลัยในกำกับของรัฐมีสถานภาพเป็นหน่วยงานของรัฐที่ไม่เป็นส่วนราชการ ไม่เป็นรัฐวิสาหกิจ แต่เป็นนิติบุคคลที่อยู่ภายใต้การกำกับดูแลของรัฐมนตรีว่าการกระทรวงศึกษาธิการและยังคงได้รับการจัดสรรงบประมาณแผ่นดินที่จำเป็นต่อการประกันคุณภาพการศึกษา การดำเนินงานของมหาวิทยาลัยที่สอดคล้องกับความต้องการของสังคม นโยบายของรัฐบาลและแผนการพัฒนาประเทศ โดยการบริหารจัดการจะสิ้นสุดที่สภามหาวิทยาลัย ทั้งนี้ พระราชบัญญัติของมหาวิทยาลัยแต่ละแห่งได้กำหนดให้มีการตรวจสอบบัญชีโดยสำนักงานการตรวจเงินแผ่นดินหรือบุคคลภายนอกซึ่งสภามหาวิทยาลัยแต่งตั้ง โดยความเห็นชอบของสำนักงานการตรวจเงินแผ่นดินเพื่อนำเสนอต่อรัฐมนตรีว่าการกระทรวงศึกษาธิการ

2. เนื่องจากมหาวิทยาลัยในกำกับของรัฐพัฒนามาจากส่วนราชการผู้ปฏิบัติงานในมหาวิทยาลัยจึงมีหลายประเภท ประกอบด้วย ข้าราชการพลเรือนในสถาบันอุดมศึกษา พนักงานมหาวิทยาลัย พนักงานราชการ และลูกจ้าง จึงได้ให้สิทธิข้าราชการในการเลือกที่จะเปลี่ยนสถานภาพจากข้าราชการพลเรือนในสถาบันอุดมศึกษาเป็นพนักงานมหาวิทยาลัยโดยความสมัครใจ และยังคงได้รับเงินเดือน ค่าจ้าง สวัสดิการและสิทธิประโยชน์ตอบแทนอย่างอื่นไม่น้อยกว่าที่เคยได้รับอยู่ก่อนเข้าเป็นพนักงานมหาวิทยาลัย

**18. เรื่อง ขอความเห็นชอบในหลักการเพื่อประกาศเป็นนโยบาย “ปี 2559 ปีแห่งความร่วมมือด้านการจัดการศึกษาสำหรับบุคคลที่มีความต้องการจำเป็นพิเศษ”**

คณะรัฐมนตรีมีมติรับทราบหลักการเพื่อประกาศเป็นนโยบาย “ปี 2559 ปีแห่งความร่วมมือด้านการจัดการศึกษาสำหรับบุคคลที่มีความต้องการจำเป็นพิเศษ” และผลการดำเนินงานของกระทรวงศึกษาธิการ (ศธ.) และ ให้ ศธ. ดำเนินการตามอำนาจหน้าที่ต่อไป ตามที่กระทรวงศึกษาธิการ (ศธ.) เสนอ

**สาระสำคัญของเรื่อง**

1. เพื่อให้การจัดการศึกษาสำหรับบุคคลที่มีความต้องการจำเป็นพิเศษ เป็นไปตามเป้าหมาย ลดความเหลื่อมล้ำทางการศึกษาบุคคลที่มีความต้องการจำเป็นพิเศษทุกคน เข้าถึงบริการที่ครบทุกด้าน ตามพระราชบัญญัติการศึกษาแห่งชาติ พ.ศ. 2542 และที่แก้ไขเพิ่มเติม มาตรา 10 บัญญัติให้การจัดการศึกษาต้องให้บุคคลที่มีสิทธิและโอกาสเสมอกัน ในการรับการศึกษาขั้นพื้นฐานไม่น้อยกว่าสิบสองปีที่รัฐต้องจัดให้อย่างทั่วถึงและมีคุณภาพ โดยไม่เก็บค่าใช้จ่าย การจัดการศึกษาสำหรับบุคคลซึ่งมีความบกพร่องทางร่างกาย จิตใจ สติปัญญา อารมณ์ สังคม การสื่อสารและการเรียนรู้หรือมีร่างกายพิการ หรือทุพพลภาพหรือบุคคลซึ่งไม่สามารถพึ่งตนเองได้หรือไม่มีผู้ดูแลหรือผู้ด้อยโอกาส ต้องจัดให้บุคคลดังกล่าวมีสิทธิ และโอกาสรับการศึกษาขั้นพื้นฐานเป็นพิเศษ โดย ศธ. ได้ร่วมมือกับหน่วยงานที่เกี่ยวข้อง เช่น กระทรวงการพัฒนาสังคมและความมั่นคงของมนุษย์ กระทรวงมหาดไทย และองค์กรปกครองส่วนท้องถิ่น ดำเนินการ ดังนี้

1) จัดบริการช่วยเหลือระยะแรกเริ่ม (Early Intervention : EI) การคัดกรอง การประเมินความสามารถพื้นฐาน และส่งเสริมพัฒนาการบุคคลที่มีความต้องการจำเป็นพิเศษทุกคนให้มีความพร้อมเข้าสู่การศึกษาขั้นพื้นฐาน

2) จัดให้บุคคลที่มีความต้องการจำเป็นพิเศษทุกคนที่อยู่ในวัยเรียน ได้รับการศึกษาขั้นพื้นฐานอย่างมีคุณภาพและเสมอภาค โดยการจัดการศึกษาแบบเรียนรวม (Inclusive Education)

3) จัดให้บุคคลที่มีความต้องการจำเป็นพิเศษ มีความพร้อมในการดำรงชีวิตได้อย่างมีความสุขและการประกอบอาชีพหลังจบการศึกษา โดยจัดการศึกษาเพื่อการมีงานทำ (Transition from School to work)

4) จัดอบรม สัมมนาให้ครู คณาอาจารย์และบุคลากรทางการศึกษา และผู้มีส่วนเกี่ยวข้องได้รับการส่งเสริมศักยภาพและพัฒนาคุณภาพให้สามารถจัดการศึกษาสำหรับบุคคลที่มีความต้องการจำเป็นพิเศษได้อย่างมีประสิทธิภาพ

2. รัฐมนตรีว่าการกระทรวงศึกษาธิการได้ลงนามในประกาศกระทรวงศึกษาธิการ ให้ปี 2559 เป็นปีแห่งความร่วมมือด้านการจัดการศึกษาสำหรับบุคคลที่มีความต้องการจำเป็นพิเศษแล้ว เมื่อวันที่ 25 มกราคม 2559 และกระทรวงศึกษาธิการ ได้ดำเนินการตามแนวนโยบายดังกล่าวอย่างต่อเนื่อง โดยมีผลสัมฤทธิ์การบริการความช่วยเหลือระยะแรกเริ่ม (Early Intervention : EI) สำหรับบุคคลที่มีความต้องการจำเป็นพิเศษปรากฏตามภาคผนวกของเอกสารแนวทางความร่วมมือด้านการจัดการศึกษาสำหรับบุคคลที่มีความต้องการจำเป็นพิเศษ และอยู่ระหว่างการดำเนินการตามแผนงานที่กำหนดต่อไป

**19. เรื่อง แผนการส่งเสริมวิสาหกิจขนาดกลางและขนาดย่อม ฉบับที่ 4 (พ.ศ. 2560 – 2564)**

คณะรัฐมนตรีมีมติเห็นชอบแผนการส่งเสริมวิสาหกิจขนาดกลางและขนาดย่อม ฉบับที่ 4 (พ.ศ. 2560 – 2564) ซึ่งเป็นกรอบแนวทางการดำเนินงานในการส่งเสริมวิสาหกิจขนาดกลางและขนาดย่อม (Small and Medium Enterprise : SME) ของประเทศ ตามที่สำนักงานส่งเสริมวิสาหกิจขนาดกลางและขนาดย่อม (สสว.) เสนอ และให้ใช้แผนดังกล่าวเป็นแนวทางในการจัดทำแผนปฏิบัติการส่งเสริมวิสาหกิจขนาดกลางและขนาดย่อม และการจัดทำงบประมาณในลักษณะบูรณาการร่วมกันของหน่วยงานที่เกี่ยวข้องต่อไป

**สาระสำคัญของแผนการส่งเสริมฯ ฉบับที่ 4 (พ.ศ. 2560 – 2564)** มีเป้าหมายในการส่งเสริม มูลค่าผลิตภัณฑ์มวลรวมของวิสาหกิจขนาดกลางและขนาดย่อมต่อมูลค่าผลิตภัณฑ์มวลรวมของประเทศมีสัดส่วนเพิ่มขึ้นเป็นไม่น้อยกว่าร้อยละ 50 ภายในปี พ.ศ. 2564 ซึ่งแนวคิดในการส่งเสริม SME คือการให้ความสำคัญกับทั้งการพัฒนา SME ที่มีศักยภาพให้มีความสามารถในการแข่งขันเพื่อให้สามารถเป็นพลังหลักในการสร้างการเติบโตทางเศรษฐกิจแบบก้าวกระโดด (Competitve Growth) ให้กับประเทศ และการพัฒนา SME ในระดับฐานรากให้เข้มแข็ง พึ่งพาตนเองได้ ซึ่งจะนำไปสู่การกระจายรายได้และลดความเหลื่อมล้ำทางเศรษฐกิจและสังคม (Inclusive Growth) ประกอบด้วย 3 ยุทธศาสตร์ ดังนี้ **ยุทธศาสตร์ที่ 1** ส่งเสริมและพัฒนาวิสาหกิจขนาดกลางและขนาดย่อมรายประเด็น **ยุทธศาสตร์ที่ 2** เสริมสร้างขีดความสามารถของวิสาหกิจขนาดกลางและขนาดย่อมเฉพาะกลุ่ม และ**ยุทธศาสตร์ที่ 3** พัฒนากลไก เพื่อขับเคลื่อนการส่งเสริมวิสาหกิจขนาดกลางและขนาดย่อมอย่างเป็นระบบ

**20. เรื่อง ยุทธศาสตร์ชาติว่าด้วยการป้องกันและปราบปรามการทุจริต ระยะที่ 3 (พ.ศ. 2560 – 2564)**

คณะรัฐมนตรีมีมติเห็นชอบตามที่คณะกรรมการ ป.ป.ช. เสนอ ดังนี้

1. เห็นชอบให้ร่างยุทธศาสตร์ชาติว่าด้วยการป้องกันและปราบปรามการทุจริต ระยะที่ 3 (พ.ศ. 2560 – 2564)

2. เห็นชอบให้หน่วยงานภาครัฐแปลงแนวทางและมาตรการตามยุทธศาสตร์ชาติว่าด้วยการป้องกันและปราบปรามการทุจริต ระยะที่ 3 (พ.ศ. 2560 – 2564) สู่การปฏิบัติ โดยกำหนดไว้ในแผนปฏิบัติราชการ 4 ปี และแผนปฏิบัติราชการประจำปีและสนับสนุนงบประมาณตามแผนงานบูรณาการป้องกันปราบปรามการทุจริตและประพฤติมิชอบโดย ให้เริ่มดำเนินการตั้งแต่ปีงบประมาณ พ.ศ. 2560 เป็นต้นไป

3. พิจารณากลไกการดำเนินงานตามร่างยุทธศาสตร์ชาติว่าด้วยการป้องกันและปราบปรามการทุจริต ระยะที่ 3 (พ.ศ. 2560 – 2564)

ทั้งนี้ ให้หน่วยงานของภาครัฐดำเนินการโดยคำนึงถึงความสอดคล้องกับยุทธศาสตร์ชาติ 20 ปีและแผนการปฏิรูปประเทศด้านต่าง ๆ และให้สำนักงาน ป.ป.ช. รับความเห็นของหน่วยงานที่เกี่ยวข้องไปพิจารณาดำเนินการต่อไปด้วย

**สาระสำคัญของร่างยุทธศาสตร์**จะครอบคลุมกระบวนการดำเนินงาน ด้านการป้องกัน ปราบปรามการทุจริตและประพฤติมิชอบ โดยกำหนดยุทธศาสตร์การดำเนินงานหลักเป็น 6 ยุทธศาสตร์ ดังนี้ **ยุทธศาสตร์ที่ 1** สร้างสังคมที่ไม่ทนต่อการทุจริต **ยุทธศาสตร์ที่ 2** ยกระดับเจตจำนงทางการเมืองในการต่อต้านการทุจริต **ยุทธศาสตร์ที่ 3** สกัดกั้นการทุจริตเชิงนโยบาย **ยุทธศาสตร์ที่ 4** พัฒนาระบบป้องกันการทุจริตเชิงรุก **ยุทธศาสตร์ที่ 5** ปฏิรูปกลไกและกระบวนการปราบปรามการทุจริต และ**ยุทธศาสตร์ที่ 6** ยกระดับคะแนนดัชนีการรับรู้การทุจริต (CPI) ของประเทศไทย

**21. เรื่อง การสร้างความรับรู้ความเข้าใจแก่ประชาชน**

คณะรัฐมนตรีมีมติเห็นชอบแนวทางการสร้างความรับรู้ความเข้าใจแก่ประชาชน ตามที่นายวิษณุ เครืองาม รองนายกรัฐมนตรี เสนอ

**สาระสำคัญของเรื่อง**

รองนายกรัฐมนตรี (นายวิษณุ เครืองาม) รายงานว่า ตามที่นายกรัฐมนตรีได้มีข้อสั่งการให้หัวหน้าส่วนราชการต่าง ๆ ให้ความสำคัญแก่การประชาสัมพันธ์ และการสร้างความรับรู้ความเข้าใจที่ถูกต้องแก่ประชาชนเกี่ยวกับการปฏิบัติราชการของหน่วยงานที่อยู่ในความรับผิดชอบ นั้น เพื่อให้การปฏิบัติเป็นไปในแนวทางเดียวกัน สมควรกำหนดเป็นมติคณะรัฐมนตรีดังต่อไปนี้

ให้หัวหน้าส่วนราชการต่าง ๆ ได้แก่ ปลัดกระทรวง อธิบดี และหัวหน้าส่วนราชการที่มีฐานะเทียบเท่ากระทรวง กรม ตลอดจนผู้บริหารสูงสุดของรัฐวิสาหกิจและองค์การมหาชนมีหน้าที่และความรับผิดชอบในการสร้างความรับรู้ความเข้าใจที่ถูกต้องแก่ประชาชนเกี่ยวกับการปฏิบัติราชการของหน่วยงานที่อยู่ในความรับผิดชอบตามแนวทาง ดังนี้

1. ในการสร้างความรับรู้ความเข้าใจ ให้เน้นการชี้แจงผลดำเนินงานที่ได้ทำมาแล้ว โดยเฉพาะเรื่อง

ที่อยู่ในความสนใจหรือเป็นการแก้ปัญหาความเดือดร้อนของประชาชน หรือเป็นการแจ้งข่าวเพื่อเตือนหรือแจ้งมาตรการที่กำลังจะมีผลใช้บังคับและมีผลกระทบต่อประชาชน ตลอดจนการชี้แจงแก้ข่าว แจ้งข่าว เพื่อให้ประชาชนทราบว่าหน่วยงานหรือรัฐบาลจะดำเนินการเรื่องใด อย่างไร มุ่งหมายจะแก้ปัญหาใด การดำเนินการดังกล่าวจะเป็นประโยชน์ต่อประเทศชาติและประชาชนอย่างไร ในกรณีมีการเผยแพร่ข้อมูลที่ไม่ถูกต้อง หรืออาจสร้างความเข้าใจผิดแก่ประชาชนทางสื่อต่าง ๆ ให้รีบชี้แจงว่าข้อเท็จจริงเป็นอย่างไร หากข้อมูลที่หน่วยงานมีอยู่เป็นเพียงส่วนหนึ่งซึ่งจะต้องใช้ประกอบกับข้อมูลจากต่างหน่วยงาน ให้ทุกหน่วยงานที่เกี่ยวข้องเร่งส่งข้อมูลให้โฆษกประจำสำนักนายกรัฐมนตรี หรือกรมประชาสัมพันธ์รับไปดำเนินการชี้แจงในภาพรวมโดยด่วนต่อไป

1. ให้คำนึงถึงความถูกต้องของข่าวสาร ความรวดเร็วทันต่อความจำเป็นที่จะให้ประชาชนมี

ความรับรู้ความเข้าใจ และการสร้างความเชื่อมั่นในรัฐบาล จึงต้องดำเนินการในเชิงรุก และพิจารณาใช้สื่อรูปแบบต่าง ๆ ตามความจำเป็น เช่น โฆษกประจำหน่วยงาน การมีหนังสือหรือคำชี้แจงเป็นลายลักษณ์อักษร การให้สัมภาษณ์ การแถลงข่าว และที่สำคัญคือการใช้สื่อโซเซียลเน็ตเวิร์ก

ทั้งนี้ ให้สื่อของรัฐให้ความร่วมมือในการดำเนินการดังกล่าวและให้ขอความร่วมมือจากสื่อ

เอกชนตามความจำเป็นด้วย

1. ในกรณีมีปัญหาเกี่ยวกับการใช้สื่อหรือเครื่องมือสื่อสารเพื่อการสร้างความรับรู้ความเข้าใจ

ให้หน่วยงานของรัฐขอคำแนะนำจากกรมประชาสัมพันธ์ และสำนักงานรัฐบาลอิเล็กทรอนิกส์ตามความจำเป็น

1. ความสำเร็จในการสร้างความรับรู้ความเข้าใจแก่ประชาชนตามแนวทางนี้ เป็นตัวชี้วัดสำคัญใน

การประเมินผลการปฏิบัติราชการของหัวหน้าส่วนราชการทุกแห่ง โดยให้ผู้บังคับบัญชา สำนักงานคณะกรรมการพัฒนาระบบราชการ และสำนักงานคณะกรรมการข้าราชการพลเรือนประเมินจากปริมาณของการชี้แจง ความทันต่อสถานการณ์ในการชี้แจงและความรับรู้ความเข้าใจของประชาชนตามผลสำเร็จของหน่วยงานต่าง ๆ ที่ดำเนินการอยู่แล้วเป็นปกติในกรณีของรัฐวิสาหกิจและองค์การมหาชน ให้องค์กรกลางที่เกี่ยวข้องนำแนวทางนี้ไปใช้ในการประเมินผู้บริหารด้วย

ให้สำนักงานคณะกรรมการพัฒนาระบบราชการ และสำนักงานคณะกรรมการข้าราชการ

พลเรือน รายงานตัวชี้วัดและผลการประเมินเบื้องต้นตามแนวทางนี้ ให้นายกรัฐมนตรีทราบเป็นรายกระทรวงทุก

สามเดือน

**22. เรื่อง มาตรการช่วยเหลือเยียวยาเกษตรกรผู้ประสบอุทกภัยปี 2559/60**

  คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ ดังนี้

1. เห็นชอบมาตรการช่วยเหลือเยียวยาเกษตรกรผู้ประสบอุทกภัยปี 2559/60

            2. อนุมัติงบประมาณรายจ่ายประจำปี งบประมาณ พ.ศ. 2560 งบกลาง รายการเงินสำรองจ่ายเพื่อกรณีฉุกเฉินหรือจำเป็น ในกรอบวงเงิน งบประมาณ 2,259.72 ล้านบาท แบ่งเป็น

                        1) การช่วยเหลือเยียวยาเกษตรกรผู้ประสบอุทกภัยปี 2559/60 วงเงิน  1,953.72 ล้านบาท ทั้งนี้ เมื่อมีการตรวจสอบข้อมูลเกษตรกรผู้ได้รับผลกระทบมากกว่ากรอบวงเงินที่ได้ประมาณการไว้  กษ. จะขออนุมัติงบประมาณรายจ่ายประจำปี งบประมาณ พ.ศ. 2560 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพิ่มเติม ในคราวต่อไป

                        2) การชดเชยดอกเบี้ยให้แก่สหกรณ์/กลุ่มเกษตรกร วงเงิน 306 ล้านบาท

**สาระสำคัญของเรื่อง**

**1. มาตรการช่วยเหลือเยียวยาเกษตรกรผู้ประสบอุทกภัยปี 2559/60 กรณีได้รับผลกระทบให้ดำเนินการช่วยเหลือเยียวยาเป็นเงิน โดยมีหลักเกณฑ์ อัตราการช่วยเหลือ**ดังนี้

**1.1 คุณสมบัติของเกษตรกร**

                               1) เป็นเกษตรกรที่อยู่ในพื้นที่ตามประกาศเขตการให้ความช่วยเหลือผู้ประสบภัยพิบัติกรณีฉุกเฉิน (อุทกภัย) ตั้งแต่วันที่ 18 พฤษภาคม 2559 จนกว่าจะสิ้นสุดฤดูฝนของภาคใต้ (ประมาณเดือนกุมภาพันธ์2560)

2) เป็นเกษตรกรที่ขึ้นทะเบียนและประกอบกิจกรรมการเกษตรในช่วงที่ผ่านมาตามที่แจ้งขึ้นทะเบียนกับหน่วยงานของกระทรวงเกษตรและสหกรณ์ก่อนเกิดภัยเท่านั้นหากเกษตรกรรายใดได้รับผลกระทบมากกว่า 1 ด้าน ให้ได้รับการช่วยเหลือเพียง 1 ด้าน โดยให้เกษตรกรเป็นผู้ระบุว่าจะขอรับการช่วยเหลือด้านใด ทั้งนี้ กรณีเกษตรกรไม่ได้ขึ้นทะเบียนก่อนเกิดภัยพิบัติให้หน่วยงานจัดทำบัญชีไว้เพื่อรวบรวมเสนอคณะรัฐมนตรีพิจารณาต่อไป

3) เป็นเกษตรกรที่ได้รับการรับรองจากคณะกรรมการระดับหมู่บ้าน/ชุมชน

**1.2 อัตราการช่วยเหลือเยียวยาเกษตรกรผู้ประสบอุทกภัยปี 2559/60 กรณีได้รับผลกระทบ**

ช่วยเหลือเยียวยาด้านพืช ด้านประมง ด้านปศุสัตว์ อัตราครัวเรือนละ 3,000 บาท ทั้งนี้ เกษตรกรที่ได้รับช่วยเหลือเยียวยาให้เป็นตามทะเบียนของหน่วยงานที่กำกับดูแลเกษตรกรแต่ละด้าน

**1.3 กรอบวงเงินการช่วยเหลือเยียวยา**

                                    ข้อมูล ณ วันที่ 6 ตุลาคม 2559 จังหวัดประกาศเขตการให้ความช่วยเหลือผู้ประสบภัยพิบัติกรณีฉุกเฉิน (อุทกภัย) ตั้งแต่วันที่ 18 พฤษภาคม 2559 แล้ว จำนวน 5,427 หมู่บ้าน กระทรวงเกษตรและสหกรณ์คิดกรอบวงเงินโดยคำนวณเฉลี่ยหมู่บ้านละ 120 ครัวเรือนเกษตร ครัวเรือนละ 3,000 บาท โดยเบิกจ่ายจากงบประมาณรายจ่ายประจำปีงบประมาณ พ.ศ. 2560 งบกลาง รายการเงินสำรองจ่ายเพื่อกรณีฉุกเฉินหรือจำเป็น ทั้งนี้ ยังไม่รวมกรอบวงเงินที่จะช่วยเหลือเยียวยาเกษตรกรผู้ได้รับผลกระทบในระยะต่อไปจนสิ้นสุดฤดูฝน

**1.4 ระยะเวลาดำเนินการ**

                                    วันที่ 18 พฤษภาคม 2559 ถึง 28 กุมภาพันธ์ 2560

1. **มาตรการพักชำระหนี้สิน และขยายระยะเวลาชำระหนี้ แก่เกษตรกรผู้ประสบอุทกภัย**

**ปี 2559/60**

2.1 กรมส่งเสริมสหกรณ์ ให้ความช่วยเหลือสมาชิกสหกรณ์/กลุ่มเกษตรกรที่ประสบอุทกภัยปี 2559/60 ดังนี้

                                    1) ให้สหกรณ์/กลุ่มเกษตรกร ขยายระยะเวลาการชำระหนี้ในสัญญาเงินกู้ที่ได้รับผลกระทบจากอุทกภัย เป็นระยะเวลา 6 เดือน

                                    2)  กองทุนพัฒนาสหกรณ์ (กพส.) สนับสนุนเงินกู้ปลอดดอกเบี้ยให้สหกรณ์กู้ในวัตถุประสงค์เป็นทุนให้สมาชิกกู้ปลอดดอกเบี้ย ระยะเวลา 1 ปี

2.2 ธนาคารเพื่อการเกษตรและสหกรณ์การเกษตร (ธ.ก.ส.)  ได้มีมาตรการให้ความช่วยเหลือเกษตรกรที่ประสบภัยพิบัติอย่างต่อเนื่องมาตั้งแต่ปี 2558 ถึงปัจจุบัน ประกอบด้วย

                                    1) โครงการบูรณาการมาตรการช่วยเหลือเกษตรกรที่ได้รับผลกระทบจากภัยแล้ง ปี 2558/59 ที่ขยายระยะเวลาชำระหนี้เดิมไปจนถึงวันที่ 31 ตุลาคม 2560

2)  โครงการพักชำระหนี้และลดดอกเบี้ยเกษตรกรผู้ปลูกข้าวที่เป็นลูกค้า ธ.ก.ส. ที่มีหนี้เงินกู้ วัตถุประสงค์เพื่อการปลูกข้าว เป็นระยะเวลา 2 ปี สิ้นสุดวันที่ 30 มิถุนายน 2561 และลดดอกเบี้ยเงินกู้ให้กับเกษตรกรร้อยละ 3 ต่อปี

                                    3) มาตรการช่วยเหลือเกษตรกรรายย่อย ผ่านระบบ ธ.ก.ส. เพื่อบรรเทาภาระหนี้สินให้กับเกษตรกร โครงการปรับปรุงโครงสร้างหนี้และลดภาระหนี้สินให้เกษตรกร รวมถึง การคืนดอกเบี้ยให้ลูกค้าเพื่อลดภาระหนี้

                                    4) โครงการพักชำระหนี้และลดดอกเบี้ยเกษตรกรผู้ปลูกมันสำปะหลังที่เป็นลูกค้า ธ.ก.ส. ที่มีหนี้เงินกู้ วัตถุประสงค์เพื่อการปลูกมันสำปะหลัง เป็นระยะเวลา 2 ปี สิ้นสุดวันที่ 31 สิงหาคม 2561 และลดดอกเบี้ยเงินกู้ให้กับเกษตรกรร้อยละ 3 ต่อปี

สำหรับเกษตรกรที่ไม่ได้การช่วยเหลือตามมติคณะรัฐมนตรีดังกล่าว ธ.ก.ส. จะช่วยเหลือเกษตรกรลูกค้าตามหลักเกณฑ์ ดังนี้ 1) ขยายระยะเวลาชำระหนี้ให้กับเกษตรกรที่ประสบภัยเป็นระยะเวลาไม่เกิน 12 เดือน 2)  กำหนดระยะเวลาชำระหนี้เดิมให้เหมาะสมกับภาวะการผลิตของเกษตรกรแต่ละราย 3)   ให้สินเชื่อใหม่แก่เกษตรกรเพื่อฟื้นฟูการประกอบอาชีพของตนเอง อัตราดอกเบี้ย MRR

1. **มาตรการฟื้นฟูอาชีพสนับสนุนปัจจัยการผลิตและองค์ความรู้เพื่อการปรับตัวต่อภัยพิบัติ**

                        กระทรวงเกษตรและสหกรณ์ โดยส่วนราชการในสังกัด จะจัดทำโครงการภายใต้มาตรการฟื้นฟูอาชีพสนับสนุนปัจจัยการผลิตและองค์ความรู้เพื่อการปรับตัวต่อภัยพิบัติ อาทิ การส่งเสริมการปลูกข้าวโพดเลี้ยงสัตว์ การปลูกพืชหลากหลาย โครงการธนาคารโค-กระบือ สนับสนุนพันธุ์สัตว์ปีก สนับสนุนพันธุ์สัตว์น้ำ และส่งเสริมองค์ความรู้เพื่อการปรับตัวต่อภัยพิบัติ

**23. เรื่อง ร่างวาระการพัฒนาเมืองใหม่ (New Urban Agenda)**

คณะรัฐมนตรีมีมติเห็นชอบตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้

1. เห็นชอบในหลักการต่อร่างวาระการพัฒนาเมืองใหม่ (New Urban Agenda)

2. เห็นชอบให้หัวหน้าคณะผู้แทนไทยหรือผู้แทนไทยที่ได้รับมอบหมายรับรองในร่างวาระการพัฒนาเมืองใหม่

3. หากมีความจำเป็นต้องแก้ไขร่างวาระการพัฒนาเมืองใหม่ในส่วนที่ไม่ใช่สาระสำคัญหรือไม่ขัดต่อผลประโยชน์ของไทย และไม่ขัดกับหลักการที่คณะรัฐมนตรีได้ให้ความเห็นชอบไว้ให้ พม. ดำเนินการได้โดยให้นำเสนอคณะรัฐมนตรีทราบภายหลัง

**ร่างวาระการพัฒนาเมืองใหม่ (New Urban Agenda)** มีสาระสำคัญ เกี่ยวกับแนวทางปฏิบัติใหม่ที่ผูกพันถึงหน่วยงานระดับย่อย เช่น หน่วยงานท้องถิ่น ซึ่งที่ผ่านมาเน้นการผูกพันเฉพาะหน่วยงานกลาง ในการออกแบบและพัฒนาที่อยู่อาศัยและเมืองอย่างยั่งยืนให้รองรับพันธกรณีตาม SDGs [เป้าหมายการพัฒนาที่ยั่งยืน (Sustainable Development Goals-SDGs)] โดยให้มีที่อยู่อาศัยพอเพียงสำหรับทุกคน และกระตุ้นให้เกิดการจัดหาทางเลือกของผู้อยู่อาศัยที่เพียงพอหลากหลาย ในระดับของรัฐบาลที่เหมาะสม ได้แก่ รัฐบาลระดับมลรัฐ และท้องถิ่น ส่งเสริมการเข้าถึงพื้นที่สาธารณะ ได้แก่ ถนน ทางเท้า ทางจักรยาน ลานจัตุรัส สวน ยกระดับมรดกทางธรรมชาติและวัฒนธรรม ปกป้องและส่งเสริมโครงสร้างพื้นฐานและสถานที่ตั้งทางวัฒนธรรม พิพิธภัณฑ์ และภาษาชนพื้นเมือง สร้างความเชื่องโยงระหว่างเมืองและชนบท ความเชื่อมโยงในมิติด้านสังคม เศรษฐกิจ และสิ่งแวดล้อมในการพัฒนาเมืองอย่างยั่งยืน ตลอดจนการสร้างระบบการเงินที่เข้มแข็งเพื่อการเข้าถึงที่อยู่อาศัย ซึ่งสอดคล้องกับพันธกรณีและข้อตกลงระหว่างประเทศต่าง ๆ โดยในเชิงนโยบาย จะช่วยผลักดันและส่งเสริมการดำเนินงานด้านการพัฒนาที่อยู่อาศัยและการพัฒนาเมืองอย่างยั่งยืนของไทย ซึ่งมีความสอดคล้องกับหลักปรัชญาของเศรษฐกิจพอเพียง

|  |
| --- |
| **ต่างประเทศ** |

**24. เรื่อง การประชุมผู้นำ BIMSTEC Outreach at BRICS Summit 2016**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบในหลักการต่อร่างเอกสารผลลัพธ์การประชุมแบบไม่เป็นทางการของผู้นำ BIMSTEC (BIMSTEC Leader’s Retreat Outcome Document) และหากมีความจำเป็นต้องปรับปรุงแก้ไขร่างเอกสารผลลัพธ์ดังกล่าวในส่วนที่ไม่ใช่สาระสำคัญหรือไม่ขัดต่อผลประโยชน์ของไทยให้ กต. ดำเนินการได้ โดยไม่ต้องนำเสนอต่อคณะรัฐมนตรีเพื่อพิจารณาอีกครั้ง

2. อนุมัติให้นายกรัฐมนตรีหรือผู้ที่ได้รับมอบหมายให้เป็นหัวหน้าคณะผู้แทนไทย เข้าร่วมการประชุมผู้นำ BIMSTEC Outreach at BRICS Summit 2016 เป็นผู้ร่วมให้การรับรองร่างเอกสารผลลัพธ์ดังกล่าว

**สาระสำคัญของเรื่อง**

กต. รายงานว่า

1. สาธารณรัฐอินเดียจะเป็นเจ้าภาพจัดการประชุมผู้นำ BIMSTEC Outreach at BRICS Summit 2016 ในวันที่ 16 ตุลาคม 2559 ที่รัฐกัว สาธารณรัฐอินเดีย โดยที่ประชุมจะพิจารณารับรองร่างเอกสารผลลัพธ์การประชุมแบบไม่เป็นทางการของผู้นำ BIMSTEC (BIMSTEC Leader’s Retreat Outcome Document)

2. ร่างเอกสารผลลัพธ์การประชุมแบบไม่เป็นทางการของผู้นำ BIMSTEC เป็นเอกสารที่แสดงเจตนารมณ์ของประเทศสมาชิก เกี่ยวกับความร่วมมือในสาขาต่าง ๆ ทั้งหมด 13 สาขา ภายใต้กรอบความร่วมมือ BIMSTEC ได้แก่ 1.สำนักเลขาธิการ 2.การก่อการร้ายและอาชญากรรมข้ามชาติ 3.สิ่งแวดล้อมและการเปลี่ยนแปลงสภาพภูมิอากาศ 4.การบริหารจัดการภัยพิบัติ 5.การคมนาคมและการสื่อสาร 6.การประมงและเศรษฐกิจสีฟ้า 7.พลังงาน 8.การค้า 9.เทคโนโลยี 10.การท่องเที่ยว 11.วัฒนธรรม 12.สาธารณสุข 13.ปฏิสัมพันธ์ระหว่างประชาชน

3. การประชุมผู้นำ BIMSTEC Outreach at BRICS Summit 2016 เป็นเวทีการประชุมเพื่อเปิดโอกาสให้นายกรัฐมนตรีได้พบปะและแลกเปลี่ยนความเห็นกับผู้นำ BIMSTEC และกลุ่มประเทศที่มีความสำคัญต่อไทยและศักยภาพทางเศรษฐกิจสูง (BRICS) รวมทั้งเป็นการย้ำบทบาทของไทยที่ส่งเสริมการดำเนินนโยบายมองตะวันตก (Look West Policy) และดำเนินบทบาทที่สร้างสรรค์มาโดยตลอด

25. **เรื่อง การขอความเห็นชอบต่อเอกสารผลลัพธ์การประชุมระดับรัฐมนตรีอาเซียน-สหภาพยุโรป ครั้งที่ 21** คณะรัฐมนตรีมีมติเห็นชอบตามที่กระทรวงการคลังประเทศ (กต.) เสนอ ดังนี้   
 1. เห็นชอบต่อร่างเอกสารผลลัพธ์ จำนวน 2 ฉบับ ได้แก่ ร่างปฏิญญากรุงเทพฯ ว่าด้วยการส่งเสริมความเป็นหุ้นส่วนระหว่างอาเซียน-สหภาพยุโรป โดยยึดประชาชนเป็นพื้นฐานและมีประชาชนเป็นศูนย์กลาง เพื่อเป้าประสงค์เชิงยุทธศาสตร์ร่วมกัน (Bangkok Declaration on Promoting a People-Oriented, People-Centred ASEAN-EU Partnership for Shared Strategic Goals) และร่างแผนงานกรุงเทพฯ เพื่อยกระดับความสัมพันธ์อาเซียน-สหภาพยุโรป จากหุ้นส่วนที่เพิ่มพูนไปสู่การเป็นหุ้นส่วนทางยุทธศาสตร์ (2559 - 2560) [Bangkok Roadmap for Elevating the ASEAN-EU Enhanced Partnership to a Strategic Level (2016-2017)] และหากมีความจำเป็นต้องแก้ไขร่างเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทย ให้ กต. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีกครั้ง และหลังจากนั้นให้รายงานผลเพื่อคณะรัฐมนตรีทราบต่อไป

2. ให้รัฐมนตรีว่าการกระทรวงต่างประเทศหรือผู้แทนที่ได้รับมอบหมายร่วมรับรองให้ความเห็นชอบเอกสารข้างต้น จำนวน 2 ฉบับ

**สาระสำคัญของร่างทั้ง 2 ฉบับ มีดังนี้**

**1. ร่างปฏิญญากรุงเทพฯ ว่าด้วยการส่งเสริมความเป็นหุ้นส่วนระหว่างอาเซียน-สหภาพยุโรป โดยยึดประชาชนเป็นพื้นฐานและมีประชาชนเป็นศูนย์กลางเพื่อเป้าประสงค์เชิงยุทธศาสตร์ร่วมกัน**เป็นแถลงการณ์ทางการเมืองโดยเน้นย้ำเจตนารมณ์ร่วมกันในการยกระดับความเป็นหุ้นส่วนสู่ระดับยุทธศาสตร์ในปี 2560 ซึ่งเป็นปีเฉลิมฉลองครบรอบ 40 ปี ความสัมพันธ์อาเซียน-สหภาพยุโรป และครบรอบ 50 ปี การก่อตั้งอาเซียน การพัฒนาแผนงานเพื่อบรรลุเป้าหมายข้างต้นร่วมกันโดยเสริมสร้างความร่วมมือในสาขาที่มีความสำคัญและเป็นประโยชน์ร่วมกัน การสร้างปฏิสัมพันธ์และการเจรจาที่แน่นแฟ้นระหว่างกันภายใต้กรอบการประชุมต่าง ๆ โดยเน้นย้ำถึงความสำเร็จที่ผ่านมาในการเป็นเวทีหารือเพื่อสร้างความเข้าใจอันดีระหว่างกันรวมถึงการเสริมสร้างและขยายความร่วมมือในด้านต่าง ๆ ทั้งสามเสาหลัก เช่น การเจรจาทางการเมืองและความมั่นคงเพื่อรับมือกับปัญหาภัยคุกคาม การเพิ่มการค้าการลงทุนระหว่างสองภูมิภาค ความร่วมมือด้านการศึกษา ความเชื่อมโยงทางวัฒนธรรม และการส่งเสริมด้านการพัฒนาที่ยั่งยืน

**2. ร่างแผนงานกรุงเทพฯ เพื่อยกระดับความสัมพันธ์อาเซียน-สหภาพยุโรป จากหุ้นส่วนที่เพิ่มพูนไปสู่การเป็นหุ้นส่วนทางยุทธศาสตร์ (2559-2560)** เป็นการวางแนวทางการดำเนินงานเพื่อต่อยอดและยกระดับความเป็นหุ้นส่วน โดยจัดลำดับภารกิจที่สำคัญและให้การสนับสนุนกิจกรรมที่เป็นรูปธรรม ซึ่งจะช่วยให้บรรลุเป้าประสงค์ในการยกระดับทางยุทธศาสตร์ และการวางแนวทางเพื่อเร่งการจัดทำแผนปฏิบัติการอาเซียน-สหภาพยุโรป (2561-2565) โดยใช้งบประมาณของแต่ละฝ่ายเอง

**26. เรื่อง ความร่วมมือด้านการท่องเที่ยวระหว่างราชอาณาจักรไทยและสาธารณรัฐประชาธิปไตยประชาชนลาว**

คณะรัฐมนตรีมีมติอนุมัติตามที่กระทรวงการท่องเที่ยวและกีฬา (กก.) เสนอ ดังนี้

1. อนุมัติการจัดทำและลงนามบันทึกความเข้าใจว่าด้วยความร่วมมือด้านการท่องเที่ยวระหว่างกระทรวงการท่องเที่ยวและกีฬา (กก.) แห่งราชอาณาจักรไทยและกระทรวงแถลงข่าว วัฒนธรรม และการท่องเที่ยวแห่งสาธารณรัฐประชาธิปไตยประชาชนลาว (สปป.ลาว) ทั้งนี้ หากก่อนลงนามมีความจำเป็นต้องปรับปรุงแก้ไขร่างบันทึกความเข้าใจฯ ในส่วนที่ไม่ใช่สาระสำคัญ ให้ กก. พิจารณาดำเนินการในเรื่องนั้น ๆ แทนคณะรัฐมนตรีโดยไม่ต้องนำเสนอคณะรัฐมนตรีเพื่อพิจารณาอีกครั้ง

2. อนุมัติให้รัฐมนตรีว่าการกระทรวงการท่องเที่ยวและกีฬาหรือผู้ที่รัฐมนตรีว่าการกระทรวงการท่องเที่ยวและกีฬามอบหมายเป็นผู้ลงนามในบันทึกความเข้าใจฯ (โดยระบุตำแหน่ง)

**ร่างบันทึกความเข้าใจฯ มีวัตถุประสงค์ ดังนี้**

1) เพิ่มประสิทธิภาพ สร้างความชัดเจน และขยายการประสานงานและความร่วมมือด้านการท่องเที่ยวที่มีผลประโยชน์ร่วมกันของทั้งสองฝ่ายในระยะยาว

2) ขับเคลื่อนและสนับสนุนให้เกิดการไหลของนักท่องเที่ยวทั้งสองประเทศ การประสานงานและความร่วมมือข้ามเขตชายแดนในการอำนวยความสะดวกการเดินทางและการข้ามแดน

3) ดำเนินการเรื่องการเชื่อมโยงภายในอาเซียนด้วยการสนับสนุนให้เกิดการไหลเวียนของนักท่องเที่ยวจากทั้งสองชาติ และชาติอื่น ๆ ทั่วโลก

4) ดำเนินการเรื่องการส่งเสริมและการตลาดร่วมกันเพื่อประโยชน์ของทั้งสองประเทศ

5) ปรับปรุงการพัฒนาบุคลากรด้านการท่องเที่ยวและการพัฒนาความสามารถด้านการประกอบอาชีพด้วยการให้เข้าร่วมการสัมมนาการประชุมเชิงปฏิบัติการ การประชุม และอื่น ๆ

6) สนับสนุนให้เกิดการแลกเปลี่ยนการเดินทางท่องเที่ยว และการเยือนอย่างเป็นทางการสำหรับภาคราชการและภาคเอกชน รวมทั้งสื่อมวลชน ที่มีวัตถุประสงค์เพื่อทำให้อุตสาหกรรมท่องเที่ยวของคู่ภาคีมีการเจริญเติบโตอย่างยั่งยืนและมีประสิทธิภาพ

**27. เรื่อง การรับรองเอกสารผลการประชุม World Culture Forum ครั้งที่ 2 ณ เมืองบาหลี สาธารณรัฐอินโดนีเซีย**

คณะรัฐมนตรีมีมติเห็นชอบและอนุมัติตามที่กระทรวงวัฒนธรรม (วธ.) เสนอ ดังนี้

1. เห็นชอบต่อร่างปฏิญญาบาหลีสำหรับการประชุม World Culture Forum ครั้งที่ 2

2. อนุมัติให้รัฐมนตรีว่าการกระทรวงวัฒนธรรมในฐานะหัวหน้าคณะผู้แทนไทยในการประชุม World Culture Forum ครั้งที่ 2 รับรองในร่างปฏิญญาบาหลีสำหรับการประชุมดังกล่าว

3. หากมีการปรับเปลี่ยนถ้อยคำของร่างปฏิญญาที่ไม่ส่งผลกระทบต่อสาระสำคัญ หรือที่ไม่ขัดต่อผลประโยชน์ของประเทศไทย ก่อนจะมีการรับรองและเห็นชอบเอกสารดังกล่าว ให้ วธ. สามารถดำเนินการได้โดยไม่ต้องเสนอต่อคณะรัฐมนตรีพิจารณาอีกครั้ง

**ร่างปฏิญญาบาหลี** มีสาระสำคัญที่มุ่งเน้นการส่งเสริมบทบาทของวัฒนธรรมในการพัฒนาที่ยั่งยืนและการสงวนรักษาความหลากหลายทางวัฒนธรรมสอดคล้องกับวาระพัฒนาที่ยั่งยืน ค.ศ. 2030 โดยเน้นย้ำถึงการตอบสนองทางนโยบายต่อประเด็นทางวัฒนธรรมซึ่งจะสามารถส่งผลต่อผลลัพธ์การพัฒนาที่เป็นธรรม ครอบคลุมยั่งยืน และดียิ่งขึ้น ดังนั้น จึงมีความจำเป็นในการบูรณาการทางด้านวัฒนธรรมที่ชัดเจนและมีประสิทธิภาพในยุทธศาสตร์และนโยบายการพัฒนาเศรษฐกิจ สังคมและสิ่งแวดล้อมในทุกระดับ ผ่านข้อเสนอในการทำงานร่วมกัน อาทิ การดำเนินการตามวาระการพัฒนาที่ยั่งยืน ค.ศ. 2030 การส่งเสริมวัฒนธรรมเพื่อสันติภาพในสังคม การขับเคลื่อนงานทางด้านวัฒนธรรมรูปแบบใหม่จากการพัฒนาด้านดิจิทัล และการเพิ่มพูนบทบาทของเยาวชนในกิจกรรมด้านเศรษฐกิจ วัฒนธรรม สังคม การเมือง และสิ่งแวดล้อม เพื่อช่วยเปลี่ยนแปลงสังคมในทางบวก รวมถึงการส่งเสริมวัฒนธรรมทางด้านเศรษฐกิจสร้างสรรค์

|  |
| --- |
| **แต่งตั้ง** |

**28. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงทรัพยากรธรรมชาติและสิ่งแวดล้อม)**

คณะรัฐมนตรีมีมติอนุมัติตามที่กระทรวงทรัพยากรธรรมชาติและสิ่งแวดล้อมเสนอแต่งตั้ง  **นายวิจารย์ สิมาฉายา** อธิบดีกรมควบคุมมลพิษ ให้ดำรงตำแหน่ง ปลัดกระทรวง สำนักงานปลัดกระทรวง กระทรวงทรัพยากรธรรมชาติและสิ่งแวดล้อม ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**29. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงวัฒนธรรม)**

คณะรัฐมนตรีมีมติอนุมัติตามที่กระทรวงวัฒนธรรมเสนอแต่งตั้งข้าราชการพลเรือนสามัญ สังกัดกระทรวงวัฒนธรรม ให้ดำรงตำแหน่งประเภทบริหารระดับสูง จำนวน 4 ราย ดังนี้

1. **นายชาย นครชัย** ผู้อำนวยการสำนักงานศิลปวัฒนธรรมร่วมสมัย ดำรงตำแหน่ง รองปลัดกระทรวง สำนักงานปลัดกระทรวง

2. **นายพีรพน พิสณุพงศ์** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

3. **นายมานัส ทารัตน์ใจ** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมการศาสนา

4. **นางสาววิมลลักษณ์ ชูชาติ** รองปลัดกระทรวง สำนักงานปลัดกระทรวง ดำรงตำแหน่ง ผู้อำนวยการสำนักงานศิลปวัฒนธรรมร่วมสมัย

ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**30. เรื่อง แต่งตั้งกรรมการอื่นในคณะกรรมการการไฟฟ้าส่วนภูมิภาค**

คณะรัฐมนตรีมีมติอนุมัติตามที่กระทรวงมหาดไทยเสนอแต่งตั้ง **นายยงยุทธ โกเมศ** ให้ดำรงตำแหน่งกรรมการอื่นในคณะกรรมการการไฟฟ้าส่วนภูมิภาค แทนตำแหน่งที่ว่าง ทั้งนี้ ตั้งแต่วันที่ 11 ตุลาคม 2559 เป็นต้นไป

--------------------------------